|  |  |
| --- | --- |
| Številka: 007-35/2024/63 | |
| Ljubljana, dne 18. 6. 2025 | |
| EVA: 2024-3150-0007 | |
| GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) | |
| **ZADEVA:** **Predlog Zakona o spremembah in dopolnitvah Zakona o elektronski identifikaciji in storitvah zaupanja – predlog za obravnavo** | | | |
| **1. Predlog sklepov vlade:** | | | |
| Na podlagi drugega odstavka 2. člena Zakona o Vladi Republike Slovenije (Uradni list RS, št. [24/05](http://www.uradni-list.si/1/objava.jsp?sop=2005-01-0823) – uradno prečiščeno besedilo, [109/08](http://www.uradni-list.si/1/objava.jsp?sop=2008-01-4694),[38/10](http://www.uradni-list.si/1/objava.jsp?sop=2010-01-1847)– ZUKN, [8/12](http://www.uradni-list.si/1/objava.jsp?sop=2012-01-0268), [21/13](http://www.uradni-list.si/1/objava.jsp?sop=2013-01-0787), [47/13](http://www.uradni-list.si/1/objava.jsp?sop=2013-01-1783) – ZDU-1G, 65/14, 55/17 in 163/22) je Vlada Republike Slovenije na … seji pod točko ... dne ………. sprejela naslednji  S K L E P:  Vlada Republike Slovenije je določila besedilo predloga Zakona o spremembah in dopolnitvah Zakona o elektronski identifikaciji in storitvah zaupanja – skrajšani postopek in ga pošlje v obravnavo Državnemu zboru.  Barbara Kolenko Helbl  GENERALNA SEKRETARKA  Sklep prejmejo:   * Državni zbor Republike Slovenije, * ministrstva, * Služba Vlade Republike Slovenije za zakonodajo.   Priloga:   * Predlog Zakona o spremembah in dopolnitvah Zakona o elektronski identifikaciji in storitvah zaupanja. | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | |
| Ker gre za manj zahtevne spremembe in dopolnitve zakona oziroma manj zahtevne uskladitve zakona s pravom Evropske unije, se predlaga, da se predlog zakona obravnava po skrajšanem postopku. Spremembe, ki jih vsebuje predlog zakona, ne posegajo bistveno v materijo elektronske identifikacije in sredstva elektronske identifikacije, s katerimi se dokazuje ta elektronska identiteta ter v vzpostavljen sistem storitev zaupanja. | | | |
| **3.a Osebe, odgovorne za strokovno pripravo in usklajenost gradiva:** | | | |
| * Mag. Ksenija Klampfer, ministrica za digitalno preobrazbo, * Dr. Aida Kamišalić Latifić, državna sekretarka, Ministrstvo za digitalno preobrazbo Republike Slovenije, * Mojca Štruc, v. d. generalnega direktorja Direktorata za digitalno družbo, * Tina Bizjak Ahačič, sekretarka, vodja Službe za pravne in zakonodajne zadeve, * Dr. Simona Kralj Zatler, sekretarka, Služba za pravne in zakonodajne zadeve. | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | |
| Zunanji strokovnjaki oziroma pravne osebe pri pripravi predloga zakona niso sodelovali. | | | |
| **4. Predstavniki vlade, ki bodo sodelovali pri delu državnega zbora:** | | | |
| * Mag. Ksenija Klampfer, ministrica za digitalno preobrazbo, * Dr. Aida Kamišalić Latifić, državna sekretarka, Ministrstvo za digitalno preobrazbo Republike Slovenije, * Mojca Štruc, v. d. generalnega direktorja Direktorata za digitalno družbo, * Tina Bizjak Ahačič, sekretarka, vodja Službe za pravne in zakonodajne zadeve, * Dr. Simona Kralj Zatler, sekretarka, Služba za pravne in zakonodajne zadeve. | | | |
| **5. Kratek povzetek gradiva:** | | | |
| Predlagani Zakon o spremembah in dopolnitvah Zakona o elektronski identifikaciji in storitvah zaupanja (v nadaljevanju: predlog zakona) je potreben predvsem zaradi prilagoditve veljavne nacionalne ureditve glede sredstva elektronske identifikacije spremembam na področju biometrične osebne izkaznice, ki jih prinaša novela Zakona o osebni izkaznici (Uradni list RS, št [17/25](https://www.uradni-list.si/glasilo-uradni-list-rs/vsebina/2025-01-0584); ZOIzk-1C). Predlog zakona z namenom preprečevanja zlorab bolj celovito in jasno določa obveznost skrbnosti ravnanja imetnika sredstva elektronske identifikacije ter kvalificiranega potrdila. S predlaganimi spremembami se z vidika večje digitalne dostopnosti tudi sledi olajševanju postopkov v zvezi z ustvarjanjem pooblastil v elektronski obliki za identifikacijo in avtentikacijo pooblaščenca in njihovo uporabo v pravnem prometu. S predlaganim zakonom se hkrati razširja možnost mest za oddajo pooblastil, s katerim želimo omogočiti ostalim javnim subjektom, da za svoje storitve vzpostavijo sprejemna mesta, državljanom, ki niso vešči elektronskega poslovanja ali pa nimajo ustreznih elektronskih sredstev, pa olajšamo dostop do takega poslovanja. Predlog zakona prinaša tudi nadaljnje nujne nacionalne prilagoditve za izvajanje nekaterihzahtev dopolnjene in revidirane Uredbe (EU) št. 910/2014 o elektronski identifikaciji in storitvah zaupanja za elektronske transakcije na notranjem trgu in o razveljavitvi Direktive 1999/93/ES (v nadaljnjem besedilu: Uredba 910/2014/EU), ki se morajo v nacionalnem pravu uporabljati takoj oziroma brez odlašanja (poleg posodobljenega oz. spremenjenega sklicevanja na Uredbo 910/2014/EU v določbah veljavnega zakona tudi dopolnitev in sprememba prekrškov ter določitev enotne kontaktne točke). Za celovito uvedbo in izvajanje novosti, ki so vnesene v Uredbo 910/2014/EU, se trenutno še oblikujejo tehnični standardi, za njihovo uveljavitev pa Evropska Komisija pripravlja nadaljnje izvedbene akte. Poglavitna novost je uvedba evropske denarnice za digitalno identiteto, ki jo bodo morale države članice zagotoviti vsem svojim državljanom in podjetjem do konca leta 2026 in bo za celovito določitev ukrepov in uvedbo evropske digitalne denarnice predvidoma predlagana posebna novela zakona. | | | |
| **6.Presoja posledic za:** | | | |
| a) | javnofinančna sredstva nad 40.000 EUR v tekočem in naslednjih treh letih | | **NE** |
| b) | usklajenost slovenskega pravnega reda s pravnim redom Evropske unije | | **DA** |
| c) | administrativne posledice | | **DA** |
| č) | gospodarstvo, zlasti mala in srednja podjetja ter konkurenčnost podjetij | | **NE** |
| d) | okolje, vključno s prostorskimi in varstvenimi vidiki | | **NE** |
| e) | socialno področje | | **NE** |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | **NE** |
| **7.a Predstavitev ocene finančnih posledic nad 40.000 EUR: /** | | | |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **na finančnih posledic, ki niso načrtovane v sprejetem proračunu** | | | | | | | | | | |
|  | | Tekoče leto (t) | | t + 1 | | t + 2 | | | | t + 3 |
| Predvideno povečanje (+) ali zmanjšanje (**–**) prihodkov državnega proračuna | |  | |  | |  | | | |  |
| **II. Finančne posledice za državni proračun** | | | | | | | | | | |
| **II.a Pravice porabe za izvedbo predlaganih rešitev so zagotovljene:** | | | | | | | | | | |
| Ime proračunskega uporabnika | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | Znesek za t + 1 | |
|  |  | |  | |  | | | |  | |
|  |  | |  | |  | | | |  | |
|  | | | | |  | | | |  | |
| **II.b Manjkajoče pravice porabe bodo zagotovljene s prerazporeditvijo:** | | | | | | | | | | |
| Ime proračunskega uporabnika | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | Znesek za t + 1 | |
|  |  | |  | |  | | | |  | |
|  |  | |  | |  | | | |  | |
|  | | | | |  | | | |  | |
| **II.c Načrtovana nadomestitev zmanjšanih prihodkov in povečanih odhodkov proračuna:** | | | | | | | | | | |
| Novi prihodki | | | Znesek za tekoče leto (t) | | | | Znesek za t + 1 | | | |
|  | | |  | | | |  | | | |
|  | | |  | | | |  | | | |
| **SKUPAJ** | | |  | | | |  | | | |
| **OBRAZLOŽITEV:**   1. **Ocena finančnih posledic, ki niso načrtovane v sprejetem proračunu** 2. **Finančne posledice za državni proračun**   **II.a Pravice porabe za izvedbo predlaganih rešitev so zagotovljene:**  Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:   * proračunski uporabnik, ki bo financiral novi projekt oziroma ukrep, * projekt oziroma ukrep, s katerim se bodo dosegli cilji vladnega gradiva, in * proračunske postavke.   Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.  **II.b Manjkajoče pravice porabe bodo zagotovljene s prerazporeditvijo:**  Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.  **II.c Načrtovana nadomestitev zmanjšanih prihodkov in povečanih odhodkov proračuna:**  Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. | | | | | | | | | | |
| **7.b Predstavitev ocene finančnih posledic pod 40.000 EUR:**  Naloge enotne kontaktne točke, ki jih bo na podlagi predlaganega zakona izvajala inšpekcija za informacijsko družbo, se bodo črpala iz tekočih proračunskih sredstev in so zagotovljena pri Inšpektoratu RS za informacijsko družbo na proračunski postavki 231128 Plače | | | | | | | | | | |
| **8. Predstavitev sodelovanja z združenji občin:** | | | | | | | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | | | | | | NE | | |
| Gradivo (predpis) je bilo poslano v mnenje:   * Skupnosti občin Slovenije SOS: NE * Združenju občin Slovenije ZOS: NE * Združenju mestnih občin Slovenije ZMOS: NE | | | | | | | | | | |
| **9. Predstavitev sodelovanja javnosti:** | | | | | | | | | | |
| Gradivo je bilo predhodno objavljeno na spletni strani predlagatelja: | | | | | | | | DA | | |
| Predlog zakona je bil dne 16. 9. 2024 prvič objavljen v okviru javne obravnave na državnem portalu eUprava v rubriki e-demokracija z rokom 30 dni za morebitne pripombe. Zaradi uveljavitve Uredbe (EU) 2024/1183 Evropskega parlamenta in Sveta o spremembi Uredbe (EU) št. 910/2014 o vzpostavitvi okvira za evropsko digitalno identiteto (v nadaljevanju: Uredbe eIDAS 2.0) so bile v predlagan zakon naknadno vključene tudi dopolnitve v povezavi s tistimi spremembami Uredbe (EU) 2024/1183 Evropskega parlamenta in Sveta o spremembi Uredbe (EU) št. 910/2014 o vzpostavitvi okvira za evropsko digitalno identiteto (v nadaljevanju: Uredba 910/2014/EU), ki se morajo v nacionalnem pravu izvajati takoj oziroma brez odlašanja. Zato je bil predlog zakona dne 17. 1. 2025 ponovno objavljen na državnem portalu eUprava v rubriki e-demokracija z rokom 30 dni za morebitne pripombe. V predlaganem zakonskem besedilu so tako deloma tudi že upoštevane pripombe, prejete v javni obravnavi, glede neupoštevanih pripomb pa so v gradivu podana celovita pojasnila (v Prilogi 3, točka I.7). Upoštevano je tudi mnenje Informacijskega pooblaščenca, bodisi s spremembami ali dopolnitvami predlaganega zakonskega besedila (dopolnitve, ki zagotavljajo večjo jasnost uporabe evidence pooblastil v elektronski obliki s strani organov javnega sektorja) bodisi z nadaljnjo dopolnitvijo ocene učinkov v elementih, na katere je Informacijski pooblaščenec opozoril, s poudarkom na dopolnitvi ocene samih tveganj. | | | | | | | | | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | | | | | | DA | | |
| **11. Gradivo je uvrščeno v delovni program vlade:** | | | | | | | | NE | | |
| PREDLAGATELJ:  Mag. Ksenija Klampfer  ministrica | | | | | | | | | | |

Priloge:

* predlog sklepa Vlade Republike Slovenije,
* predlog Zakona o spremembah in dopolnitvah Zakona o elektronski identifikaciji in storitvah zaupanja,
* osnutek Uredbe o spremembah in dopolnitvah Uredbe o določitvi sredstev elektronske identifikacije in uporabi centralne storitve za spletno prijavo in elektronski podpis,
* Ocena učinkov v zvezi z varstvom osebnih podatkov pri pripravi predloga ZEISZ-A;
* MSP test,
* izjava o skladnosti.

**PRILOGA 1 (predlog sklepa vlade):**

Številka:

Datum:

Na podlagi drugega odstavka 2. člena Zakona o Vladi Republike Slovenije Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na … seji pod točko ... dne ………. sprejela naslednji

SKLEP:

Vlada Republike Slovenije je določila besedilo predloga Zakona o spremembah in dopolnitvah Zakona o elektronski identifikaciji in storitvah zaupanja – skrajšani postopek in ga pošlje v obravnavo Državnemu zboru Republike Slovenije.

Barbara Kolenko Helbl

GENERALNA SEKRETARKA

Prejmejo:

* Državni zbor Republike Slovenije,
* ministrstva,
* Služba Vlade Republike Slovenije za zakonodajo.

PREDLOG

EVA: 2024-3150-0007

**PRILOGA 3:**

**Predlog Zakona o spremembah in dopolnitvah Zakona o elektronski identifikaciji in storitvah zaupanja – skrajšani postopek**

**I. UVOD**

**1. OCENA STANJA IN RAZLOGI ZA SPREJEM PREDLOGA ZAKONA**

Veljavni Zakon o elektronski identifikaciji in storitvah zaupanja (v nadaljevanju: veljavni zakon) je bil pripravljen kot nacionalna podlaga za elektronsko poslovanje v povezavi z evropsko Uredbo (EU) št. 910/2014 o elektronski identifikaciji in storitvah zaupanja za elektronske transakcije na notranjem trgu in o razveljavitvi Direktive 1999/93/ES (v nadaljnjem besedilu: Uredba 910/2014/EU). Izvajanje Uredbe 910/2014/EU je namreč eden ključnih ukrepov za vzpostavitev enotnega digitalnega trga EU, z njenim izvajanjem pa se je doseglo povečanje zaupanja v spletno okolje in pospešitev čezmejnega elektronskega poslovanja na notranjem trgu tako, da so se v največji možni meri poskušale zagotoviti varne in zanesljive elektronske transakcije med podjetji, državljani in javnimi organi. Vse to je omogočil veljaven zakon, ki je bil sprejet za namen izvajanja Uredbe 910/2014/EU in ki sistemsko ureja področje elektronske identifikacije.

Pri tem je treba poudariti, da je pravno podlago za izdajo elektronske identitete na biometrični osebni izkaznici, ki je ena izmed možnih nosilk sredstva elektronske identifikacije, pripravilo že Ministrstvo za notranje zadeve v noveli Zakona o osebni izkaznici (Uradni list RS št. 41/21; ZOIzk-1A), ki je bila sprejeta zaradi nove Uredbe (EU) 2019/1157 Evropskega parlamenta in Sveta z dne 20. junija 2019 o okrepitvi varnosti osebnih izkaznic državljanov Unije in dokumentov za prebivanje, izdanih državljanom Unije in njihovim družinskim članom, ki uresničujejo svojo pravico do prostega gibanja (UL L št. 188 z dne 12. 7. 2019, str. 67).

Zaradi svoje pravne veljave, tehnološke zasnove in varnostnih mehanizmov pri različnih postopkih, npr. vložitvi vloge, izdelavi, podeljevanju in uporabi osebne izkaznice, je bila biometrična osebna izkaznica ocenjena kot primerna za izdajo sredstva elektronske identifikacije na najvišji ravni zanesljivosti, tj. visoki ravni, kot to določa Uredba 910/2014/EU, kar omogoča njenim imetnikom dostop do praktično vseh elektronskih storitev javnega sektorja na celotnem notranjem trgu EU, spodbuja pa se uporaba informacijske rešitve za uporabo elektronske identifikacije tudi s strani zasebnega sektorja. Nova biometrična osebna izkaznica pa je tudi nosilec sredstva elektronske identifikacije nizke ravni zanesljivosti, saj takšno sredstvo omogoča razmah elektronskega poslovanja tudi za storitve, za katere enolična identifikacija posameznika, ki storitev uporabi, ni tako zelo pomembna kot so drugi z vidika zagotavljanja določene storitve (na primer prijetna uporabniška izkušnja).

V času od sprejetja veljavnega zakona pa do danes je bilo izdanih veliko število sredstev elektronske identifikacije, tako da je trenutno veljavnih 630.490 sredstev visoke ravni na osebni izkaznici ter 257.396 virtualnih sredstev srednje ravni.

Predlog zakona sledi uvedbi nove funkcionalnost osebne izkaznice, ki zagotavlja tudi elektronsko identiteto posameznika do dopolnjenega 12. leta starosti, uresničuje načelo odprave administrativnih ovir, saj širi možnost uporabe osebne izkaznice v sistemu kartice zdravstvenega zavarovanja tudi za državljane do dopolnjenega 12. leta starosti.

S predlogom zakona se z vidika večje digitalne dostopnosti sledi olajševanju postopkov v zvezi z ustvarjanjem pooblastil v elektronski obliki za identifikacijo in avtentikacijo pooblaščenca in njihovo uporabo oziroma preverjanjem pooblastil v elektronski obliki v pravnem prometu, kar se zagotovi z uvedbo evidence pooblastil v elektronski obliki. Za ta namen se tudi vzpostavi evidenca pooblastil v elektronski obliki, ki bo omogočila uporabnikom pooblastil (organom javnega sektorja pri izvajanju njihovih nalog, preko informacijskih sistemov), ki se na pooblastilo v elektronski obliki zanašajo, da bodo preverili pooblastilo, in sicer z uporabo tehničnih mehanizmov, vzpostavljenih kot sistemom preverjanja. Natančno je določen način preverjanja ustreznosti podatkov v uradnih registrih, kot sta centralni register prebivalstva za fizične osebe in poslovni register za poslovne subjekte. V zvezi z uradno evidenco pooblastil v elektronski obliki in zahtevo za zagotovitev, da vodenje evidence ne vpliva na obveznosti pooblastiteljev in pooblaščencev glede obveščanja organa o vseh okoliščinah v zvezi s pooblastilom (npr. po ZPP, ZKP, ZUP idr.), pa tudi, da se z vzpostavitvijo uradne evidence ne spreminjajo obveznosti organov, je v vsebino predloga zakona vključena zaveza, da »določbe tega zakona o pooblaščanju in vodenju evidence pooblastil ne vplivajo na obveznosti strank in pooblaščencev po drugih zakonih v zvezi z obveščanjem organa o obstoju, preklicu ali odpovedi pooblastila. Organ je vezan na pooblastilo, njegov preklic ali odpoved od trenutka, ko je o tem obveščen, ne glede na podatke v evidenci pooblastil« (novi 46.b člen - uporaba pooblastil v elektronski obliki).

Jasneje so določeni tudi roki hrambe pooblastil v elektronski obliki in pa to, da se podatki izbrišejo po poteku roka hrambe. Uvedba evidence pa omogoča tudi beleženje zadnjega datuma uporabe pooblastila. Brez evidence to ni bilo mogoče, saj bo vsaka uporaba pooblastila povezana s preverjanjem posameznega pooblastila. Za zagotovitev, da vodenje evidence ne vpliva na ureditev obveznosti pooblastiteljev in pooblaščencev v drugih zakonih (veljavnost pooblastila, predloženega organu, obveščanje organa o obstoju, preklicu ali odpovedi pooblastila po ZUP, ZPP, ZKP in drugih zakonih), torej da se z vzpostavitvijo uradne evidence ne spreminjajo že vzpostavljene obveznosti organov, je v vsebino predloga zakona vključeno besedilo novega 46.b člena o uporabi pooblastil v elektronski obliki. Izrecno je določeno, da je organ vezan na pooblastilo, njegov preklic ali odpoved šele od trenutka, ko je o tem obveščen, in ni dolžan preverjati podatkov v evidenci pooblastil. Različni vidiki varstva osebnih podatkov so obravnavani v oceni učinkov v zvezi z varstvom osebnih podatkov, ki je priloga tega vladnega gradiva.

S predlaganim zakonom se hkrati razširja možnost mest za oddajo pooblastil, s katerim želimo omogočiti ostalim javnim subjektom, da za svoje storitve vzpostavijo sprejemna mesta. S tem se želi olajšati elektronsko poslovanje za osebe, ki niso vešče tovrstnega poslovanja ali pa nimajo ustreznih sredstev za elektronsko identifikacijo oziroma elektronsko podpisovanje.

Maja 2024 je pričela veljati tudi Uredba (EU) 2024/1183 Evropskega parlamenta in Sveta o spremembi Uredbe (EU) št. 910/2014 o vzpostavitvi okvira za evropsko digitalno identiteto (v nadaljevanju: Uredba eIDAS 2.0), ki dopolnjuje in revidira Uredbo 910/2014/EU. Poglavitna novost je uvedba evropske denarnice za digitalno identiteto, ki jo bodo morale države članice zagotoviti vsem svojim državljanom in podjetjem predvidoma do konca leta 2026. Za celovito uvedbo novosti, ki so vnesene v Uredbo 910/2014/EU, se trenutno še oblikujejo tehnični standardi, za njihovo uveljavitev pa Evropska Komisija pripravlja nadaljnje izvedbene akte. Zato se v okviru tega predloga zakona predlagajo dopolnitve veljavnega zakona le v povezavi s tistimi dopolnitvami Uredbe 910/2014/EU, ki se morajo v nacionalnem pravu izvajati takoj oziroma brez odlašanja. Predvidoma bo novela zakona, ki bo prinesla še ukrepe za uvedbo evropske digitalne denarnice in s katero bo zaključena implementacija Uredbe eIDAS 2.0, sprejeta v letu 2026.

**2. CILJI, NAČELA IN POGLAVITNE REŠITVE PREDLOGA ZAKONA**

**2.1 Cilji**

Cilj zakona je prilagoditev veljavne ureditve glede sredstva elektronske identifikacije spremembam na področju biometrične osebne izkaznice, ki jih prinaša novela Zakona o osebni izkaznici (Uradni list RS, št [17/25](https://www.uradni-list.si/glasilo-uradni-list-rs/vsebina/2025-01-0584), v nadaljevanju: ZOIzk-1C), bolj celovita in jasna določitev obveznosti skrbnosti ravnanja imetnika sredstva elektronske identifikacije ter kvalificiranega potrdila v interesu preprečevanja zlorab s strani tretjih oseb ter izboljšava trenutne ureditve v interesu zasledovanja primerov dobre prakse. Hkrati se sledi tudi olajševanju postopkov v zvezi z ustvarjanjem pooblastil v elektronski obliki za identifikacijo in avtentikacijo pooblaščenca in njihovo uporabo v pravnem prometu, kar bo doseženo z vpeljavo evidence pooblastil v elektronski obliki. Omogoči se tudi možnost širitve sprejemnih mest za oddajo oziroma pripravo pooblastil za osebe, ki niso vešče elektronskega poslovanja ali pa niso ustrezno opremljene. Prav tako je cilj predlaganega zakona uvedba nujnih nacionalnih prilagoditev za izvajanje nekaterihzahtev dopolnjene in revidirane Uredbe 910/2014/EU, ki se morajo v nacionalnem pravu uporabljati takoj oziroma brez odlašanja. V ta namen je v predlagani zakon vključeno poglavje 5a z določbo o enotni kontaktni točki. Poleg posodobljenega oz. spremenjenega sklicevanja na Uredbo 910/2014/EU v določbah veljavnega zakona se predlaga tudi dopolnitev in sprememba prekrškov, še posebej je za kršitve s strani ponudnikov kvalificiranih in nekvalificiranih storitev zaupanja sedaj predlagan višji razpon kazni (skladno z zahtevo spremenjenega 16. člena Uredbe 910/2014/EU).

**2.2 Načela**

Zakonski predlog vsebinsko uresničuje načela, ki sicer izhajajo že iz Uredbe 910/2014/EU, in sicer načela objektivnosti, nediskriminacije, preglednosti in sorazmernosti. Hkrati predlog stremi k zmanjševanju stroškov, potrebnih za izdajo kartic zdravstvenega zavarovanja ter k zmanjševanju administrativnih ovir v kar največji možni meri, ki so povezane s postopkom pooblaščanja za primere elektronskega poslovanja, vključno z vzpostavitvijo sprejemnih mest za oddajo pooblastila. Predlog zakona sledi tudi načelom varnosti v interesu preprečevanja zlorabe identitet in kvalificiranih potrdil z zagotavljanjem jasnosti in predvidljivosti ureditve ob zagotovitvi spoštovanja varstva osebnih podatkov.

**2.3 Poglavitne rešitve**

Poglavitne rešitve predloga zakona so predlagane z namenom prilagoditve veljavne ureditve noveli ZOIzk-1C ter dejanskemu stanju v praksi, in sicer:

* v izogib morebitni nepooblaščeni uporabi podatkov kvalificiranega potrdila se jasno in celovito določi skrbnost ravnanja imetnika le-tega,
* uvede se prepoved uporabe sredstva elektronske identifikacije ter uporaba podatkov za ustvarjanje elektronskega podpisa, elektronskega žiga ali za avtentikacijo spletišča s strani druge osebe, ki ni imetnik,
* zaradi sprememb, ki jih prinaša ZOIzk-1C, se odpravlja starostna omejitev za pridobitev elektronske osebne izkaznice,
* razširitev prijavnih služb za pridobitev storitev zaupanja na centre za socialno delo za svoje zaposlene in javne agencije,
* z vidika večje digitalne dostopnosti se sledi olajševanju postopkov v zvezi z ustvarjanjem pooblastil v elektronski obliki za identifikacijo in avtentikacijo pooblaščenca in njihovo uporabo oziroma preverjanjem pooblastil v elektronski obliki v pravnem prometu z uvedbo evidence pooblastil v elektronski obliki,
* v zvezi z vzpostavitvijo uradne evidence pooblastil v elektronski obliki je vključena zaveza, da določbe tega zakona o pooblaščanju in vodenju evidence pooblastil ne vplivajo na obveznosti strank in pooblaščencev po drugih zakonih v zvezi z obveščanjem organa o obstoju, preklicu ali odpovedi pooblastila,
* inšpekcija za informacijsko družbo bo izvajala naloge enotne kontaktne točke (za izvajanje zahtev 46c člena Uredbe 910/2014/EU),
* posodabljajo se prekrški, hkrati pa je za kršitve s strani ponudnikov kvalificiranih in nekvalificiranih storitev zaupanja predviden tudi višji razpon kazni (skladno z zahtevo 16. člena Uredbe 910/2014/EU).

Zaradi sprememb bo potrebna sprememba Uredbe o določitvi sredstev elektronske identifikacije in uporabi centralne storitve za spletno prijavo in elektronski podpis (Uradni list RS, št. 29/22).

Predlog zakona je usklajen z veljavnim pravnim redom, splošno veljavnimi načeli mednarodnega prava in mednarodnimi pogodbami, ki zavezujejo Republiko Slovenijo.

Predlog zakona ne posega na področje samoupravnih lokalnih skupnosti, zato z njimi ni bil usklajevan.

**3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA**

Predlog zakona ne prinaša finančnih posledic za državni proračun in druga javna finančna sredstva.

**4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET**

Predlog zakona ne prinaša finančnih posledic; Naloge enotne kontaktne točke, ki jih bo na podlagi predlaganega zakona izvajala inšpekcija za informacijsko družbo, se bodo črpala iz tekočih proračunskih sredstev in so zagotovljena pri Inšpektoratu RS za informacijsko družbo na proračunski postavki 231128 Plače.

Za izvajanje predloga zakona ni treba zagotoviti dodatnih finančnih sredstev v že sprejetem državnem proračunu.

**5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE**

Predlog zakona je predmet usklajevanja s pravom Evropske unije.

Predlog zakona vsebuje predvsem rešitve, ki so povezane s specifiko nacionalne ureditve, še posebej spremenjeni ureditvi, ki jo na področju biometrične osebne izkaznice prinaša ZOIzk-1C. Ker Uredba eIDAS 2.0 dopolnjuje in revidira Uredbo 910/2014/EU, s katero je veljavni zakon že usklajen, predlog zakona poleg posodobljenega oz. spremenjenega sklicevanja na Uredbo 910/2014/EU v določbah veljavnega zakona vsebuje tudi rešitve, ki so povezane s tistimi dopolnitvami Uredbe 910/2014/EU, ki se morajo v nacionalnem pravu izvajati takoj oziroma brez odlašanja (dopolnitev in sprememba prekrškov in določitev enotne kontaktne točke).

V nadaljevanju je podan pregled po nekaterih državah, ki so v skladu z Uredbo 910/2014/EU že uspešno priglasile svoje elektronske osebne izkaznice za čezmejno poslovanje ter njihove specifike. Za celovito uvedbo in izvajanje novosti, ki so vnesene v Uredbo 910/2014/EU, se trenutno še oblikujejo tehnični standardi, za njihovo uveljavitev je Evropska Komisija pripravila nadaljnje izvedbene akte, zato v okviru podanega pregleda po državah še ni vključenih njihovih rešitev, saj jih za prilagoditev spremenjeni Uredbi 910/2014/EU države še pripravljajo.

* 1. **Belgija**

Belgijska elektronska osebna izkaznica (eOI) je pametna kartica, skladna z ISO 7816, ki vsebuje vse informacije, vključene v tradicionalno osebno izkaznico, in služi kot identifikacijski dokument za fizične in elektronske namene. eOI je izdana fizičnim osebam na podlagi državne registrske številke (abr. RRN). Kartica je za belgijske državljane obvezna od 12. leta. Običajna veljavnost eOI je deset let. EOI je pametna kartica z čipom, ki vsebuje dve digitalni potrdili. Prvo potrdilo je namenjeno za elektronsko identifikacijo, drugo potrdilo pa za generiranje elektronskega podpisa. Tako e-identifikacija kot e-podpis se izvedeta z dvofaktorsko overovitvijo, to je z vstavitvijo eOI v bralnik pametnih kartic in vnosom štirimestne kode PIN. Potrdilo za e-podpis se aktivira samo za odrasle (nad 18 let).

Za upravljanje in registracijo identifikacijskih podatkov oseb so odgovorni Nacionalni register fizičnih oseb ter občine in konzulati. Izdajo eOI izvajajo občine, za državljane, ki živijo v tujini, pa konzulati. EOI izdeluje in personalizira na podlagi pogodbe zunanje podjetje, ki ga imenuje svet ministrov (ang. Council of Ministers). Občine so odgovorne za začetek postopka izdelave eOI in dostavo ustrezne dokumentacije prosilcem, prav tako so odgovorne za dostavo eOI. Vlagatelj mora eOI prevzeti osebno na občini, kamor eOI dostavi zunanje podjetje. Vlagatelj lahko eOI prevzame od javnega uslužbenca občine, potem ko ta izvede identifikacijo in preverjanje vlagatelja in po aktiviranju eOI s PUK-kodo, ki jo je vlagatelj prejel po pošti, vse s ciljem, da bi se zmanjšalo tveganje izgubljenih, ukradenih, preklicanih ali pretečenih dokumentov (osebno preverjanje). Vlagatelj pri tem predloži fotografijo in se mora podpisati, njegov podpis pa bo zapisan na eOI. Javni uslužbenec občine preveri pristnost in veljavnost fotografije, ki jo je prinesel vlagatelj, ter jo primerja z videzom vlagatelja, ki mora biti zato fizično prisoten. Javni uslužbenec občine za preverjanje identifikacijskih podatkov osebe uporablja eOI v kombinaciji s podatki iz Nacionalnega registra fizičnih oseb. Če vlagatelj ne predloži eOI (v primeru izgube ali tatvine), lahko javni uslužbenec uporabi posebno aplikacijo za primerjavo med fotografijo, ki je že shranjena v sistemu (če obstaja), in fotografijo vlagatelja, ki jo je vlagatelj prinesel s seboj.

Nacionalni register fizičnih oseb ima ključno vlogo pri razvoju in nadzoru sistema eOI. Razvija in vodi ga Zvezna služba za notranje zadeve / Generalni direktorat za institucije in prebivalstvo (ang. Federal Public Service Home Affairs/ Directorate General Institutions and Population). Operativna struktura Nacionalnega registra in informacijske infrastrukture občin sta prilagojena tako, da omogočata izdajo eOI v varnem okolju. V zvezi z eOI opravlja nadzor nad občinami Zvezna služba za notranje zadeve, nad konzulati pa Zvezna služba za zunanje zadeve.

V Belgiji trenutno obstajata dva različna sistema eMandate: enega je razvil Zvezni Finances (FPS Finances), drugega pa Nacionalni urad za socialno varnost (National Social Security Office), ki ga je razvil zvezni urad za javno upravo (NSSO). Tretji sistem je razvila flamska regija.

Samopostrežni mandat (finančni sistem) oz. Sistem Self-Service Mandate (SSM) izvira iz FPS Finances, oddelka financ zvezne vlade. Ta sistem je bil prvotno izdelan za davek od dohodkov fizičnih oseb za davčne napovedi, zdaj pa se njegovo področje uporabe širi prek platforme CSAM (Common Secure Access Management) na zdravstvene storitve (e-zdravje). SSM ocenjujejo tudi

službe za socialno varnost in flamska regija, da bi ugotovile, ali obstajajo sinergije. V sistemu SSM se lahko uporabniki identificirajo in avtentificirajo z uporabo različnih vrst eID: v v večini primerov z nacionalnim sistemom eID, pa tudi z identifikacijo na podlagi bančnega računa in/ali

žetona. Sistem se je prilagodil tudi podpori zahtevam uredbe eIDAS.

MAHIS (sistem socialne varnosti) izhaja iz belgijskega nacionalnega urada za socialno varnost. Ta sistem je namenjen delodajalcem (Mandator) in njihovim strokovnjakom za obračun plač (Mandate receiver). Na spletni strani sistem omogoča "e-izjavo" kot elektronski dokument v formatu PDF, ki ga morata podpisati obe strani. Potrjeno pooblastilo omogoča strokovnjaku za obračun plač, da opravi (socialne) upravne obveznosti v imenu delodajalca.

* 1. **Češka**

Češka elektronska osebna izkaznica (eOI) je kartica s čipom, izdana češkim državljanom, ki služi kot osnovni upravni dokaz identitete (z najvišjo stopnjo zanesljivosti) in državljanstva imetnika ter vsebuje vse informacije, vključene v tradicionalno osebno izkaznico. eOI vključuje potrdilo za elektronsko identifikacijo, prav tako pa ima dodaten prostor na čipu (16 vsebnikov), ki ga imetnik lahko uporabi za hrambo drugih potrdil, predvsem kvalificiranih potrdil za elektronski podpis. Češki državljani imajo z eOI možnost pridobitve svojih podatkov iz baze podatkov rezidentov, davčnega portala in drugih uradnih sistemov Češke. eOI je obvezna za vsakega državljana Češke, starega 15 let ali več, aktiviranje funkcije elektronske identifikacije pa je izbirno. Državljan, čigar pravna sposobnost je omejena, lahko prav tako ima osebno izkaznico (ali njeno predhodnico brez čipa). eOI se lahko izda tudi državljanu, mlajšemu od 15 let, ali državljanu, ki nima prebivališča na ozemlju države članice Češka. V primeru državljana, mlajšega od 15 let, za izdajo eOI zaprosi njegov zakoniti zastopnik. Del za elektronsko identifikacijo OI lahko aktivira samo imetnik, ki je starejši od 15 let in čigar pravna sposobnost ni bila omejena.

eOI se izdajo državljanom, mlajšim od 15 let, za čas veljavnosti pet let, za državljane, starejše od 15 let, za čas veljavnosti 10 let, in za državljane, starejše od 70 let, za čas veljavnosti 35 let. Dostavo eOI imetniku lahko opravi samo uradna oseba, ki mora obvezno preveriti fizično identiteto imetnika.

Postopek registracije edinstvenih identifikacijskih podatkov osebe upravljata občinski organ z razširjeno pristojnostjo in Ministrstvo za notranje zadeve. Taisti organi tudi izdajo osebi OI, in sicer navedeni občinski organi za rezidente, ministrstvo pa v primeru izdaje OI za krajše obdobje. OI izdeluje državno podjetje STC, ki izvaja dejavnost personalizacije. Avtentikacijski proces opravi Organ za državne registre (SZR), ki je upravni organ v pristojnosti Ministrstva za notranje zadeve. ID številka OI omogoča nedvoumno identifikacijo imetnika kartice. Za elektronsko identifikacijo se uporablja dvofaktorska avtentikacija. Za navedeno sta potrebni fizična posest OI ter poznavanje dostopne kode IOK za uporabo identifikacijskega potrdila (od štiri do 10 mest).

Prepoznavanje prek OI se lahko opravi z osebnim računalnikom, mobilnim telefonom, tabličnim računalnikom ali z osebnim stikom s ponudnikom storitve. Uporabnik dokazuje identiteto s svojo OI prek programske opreme „eObčanka“ pri nacionalnem vozlišču za identifikacijo in overjanje (NIA), ki ga upravlja država. Nato NIA prenese informacije o uporabniku do ponudnika spletne storitve (SeP). SeP ima zaupanje v prejete osebne podatke, ki jih je zagotovila shema CZ eID. SeP je lahko kateri koli organ javnega sektorja, ki ponuja spletno storitev, ki zahteva preverjanje identitete. SeP je lahko tudi zasebna oseba, ki je dolžna potrditi identiteto osebe na spletu storitev.

Nadzorni organ nad izdajo je Ministrstvo za notranje zadeve.

Agencija za digitalne in informacijske tehnologije trenutno razvija register pooblastil pooblaščencev, pod imenom "REZA. Ta bo omogočil elektronsko avtorizacijo dokumentov o pooblastilu in vzpostavil centraliziran sistem e-Pooblastil, ki bo dostopen organom do izteka veljavnosti pooblastil ali njihovega preklica. Cilj je poenostaviti in posodobiti postopke za zastopanje državljanov in podjetij pri stikih z organi. Ljudje bodo sistem REZA uporabljali vedno, ko bodo morali nekoga zastopati ali ko bodo potrebovali nekoga, ki jih bo zastopal v stikih z organi, na primer pri najemu računovodje za vložitev davčne napovedi. To bo omogočilo učinkovitejše zastopanje družinskih članov, podjetij direktorjev in posameznikov s pooblastilom, ne da bi jim bilo treba predložiti kakršne koli dokumente osebno.

* 1. **Hrvaška**

Hrvaška osebna izkaznica je elektronski javni dokument, s katerim državljan izkazuje identiteto, državljanstvo, spol, datum rojstva in prebivališče v Republiki Hrvaški. Osebna izkaznica je obvezna za državljane, ki so dopolnili 18 let starosti in imajo prijavljeno prebivališče v Republiki Hrvaški, pridobijo pa jo lahko tudi hrvaški državljani, ki ne živijo na Hrvaškem.

Osebna izkaznica vsebuje elektronski nosilec podatkov – čip, na katerega se poleg podatkov o identiteti, ki so vidni na izkaznici, shranita tudi eno ali dve digitalni potrdili, eno za elektronsko identifikacijo, drugo za kvalificirani elektronski podpis oziroma elektronski podpis, ki je pravno enakovreden lastnoročnemu podpisu.

Veljavnost osebne izkaznice in pripadajočih potrdil na čipu je pet let in je ni mogoče podaljševati. Po preteku veljavnosti je treba osebno izkaznico zamenjati (ni post-personalizacije za elektronski del). Za osebe nad 65 let zamenjava osebne izkaznice ni potrebna in je veljavna za nedoločen čas. Če je izdana s potrdilom, lahko oseba po poteku potrdila še naprej uporablja osebno izkaznico, vendar ne more uporabljati potrdil. Osebna izkaznica, izdana za otroke do petih let starosti, ne vsebuje potrdila za elektronsko identifikacijo niti kvalificiranega potrdila za kvalificirani elektronski podpis. Osebna izkaznica, izdana za osebo od petega do 18. leta starosti, vsebuje potrdilo za elektronsko identifikacijo, za osebe, starejše od 18 let, pa vsebuje poleg potrdila za elektronsko identifikacijo tudi potrdilo za kvalificirani elektronski podpis. Osebe, starejše od 65 let, lahko na zahtevo dobijo osebno izkaznico s potrdilom ali brez njega.

Osebne izkaznice v Republiki Hrvaški izdaja policijska uprava oziroma policijske postaje pod okriljem Ministrstva za notranje zadeve, izdela pa jih Agencija za komercijalnu djelatnost d. o. o. (AKD), ki je podjetje v državni lasti in ga je Vlada HR na podlagi Zakona o osebni izkaznici pooblastila za izdajanje osebnih izkaznic in ustreznih kvalificiranih potrdil. AKD sicer izdeluje različne vrste osebnih dokumentov in kartic ter vzdržuje celoten elektronski identifikacijski ekosistem z izdelavo osebnih izkaznic, vgradnjo čipov, vzdrževanjem portala in podobno, prav tako pa izvaja tudi kvalificirane storitve zaupanja po Uredbi 910/2014/EU. Slednje izvaja pod nadzorom ministrstva, odgovornega za gospodarstvo.

Oseba vlogo za pridobitev osebne izkaznice poda osebno na policijski upravi oziroma policijski postaji, kjer ima prijavljeno stalno prebivališče. Če nima prijavljenega stalnega prebivališča v Republiki Hrvaški, lahko poda vlogo osebno na kateri koli policijski upravi oziroma policijski postaji. Za nedvoumno identifikacijo vlagatelja se uporablja posebna osebna številka občana (osobni identifikacijski broj). Vlagatelj pri tem predloži ustrezno fotografijo v zahtevani velikosti ter poda prstna odtisa kazalcev leve in desne roke. Osebno izkaznico ter podatke za aktivacijo elektronskega dela osebne izkaznice in podatke za registracijo na portalu elektronske osebne izkaznice vlagatelj prevzame na policijski upravi oziroma policijski postaji, na kateri je bila podana zahteva za izdajo.

Elektronska identifikacija in preverjanje elektronske identitete potekata centralno preko NIAS (ang. National Identification and Authentication System), ki je edina integracijska točka za vse ponudnike e-storitev. NIAS (in v okviru tega 910/2014/EU avtentikacijsko vozlišče za čezmejne transakcije) nudi in upravlja Agencija za finance (hr. Financijska agencija – izhaja iz nekdanjega SDK, podobno kot pri nas Urad za javna plačila). Za izvajanje dejavnosti v okviru sistema NIAS so Ministrstvo za notranje zadeve, ministrstvo za javno upravo in Agencija za finance podpisali posebno pogodbo. Ministrstvo za javno upravo je kot ministrstvo, odgovorno za področje e-Hrvaške odgovorno za izvajanje Uredbe 910/2014/EU v delu, ki se nanaša na elektronsko identifikacijo.

Na Hrvaškem so v fazi priprave centralne rešitve za e-pooblaščanje, trenutno imajo rešitev samo znotraj področja e-davkov.

* 1. **Slovaška**

Slovaška je priglasila svojo e-osebno izkaznico visoke ravni zanesljivosti.

Slovaška republika izdaja dve vrsti kartic eID:

* kartica eID ‒ elektronska izkaznica za državljane, izdana slovaškim državljanom pri starosti 15 let in več,
* kartica ePR ‒ elektronska prebivališča, izdana tujim državljanom s prebivališčem v Slovaški republiki.

Slovaške eID izda Ministrstvo za notranje zadeve Slovaške republike s pomočjo naslednjih organizacijskih enot Policijske vojske Slovaške republike:

* Oddelek za dokumente in evidence predsedstva policijskih sil izdaja kartice eID na okrožnih direktoratih Policijskih sil Slovaške republike,
* obmejni in tujci na predsedstvu policijskih sil izdajajo kartice eRP v oddelkih za tujce Policije Policijske vojske,
* obe vrsti eID uporabljata enak mehanizem EAC v.1, ki je implementiran na isti strojni platformi, certificiran kontaktni čip Infineon SLE78CFX3000P, vgrajen v polikarbonatno kartico formata ID-1, in uporabljata identični certificirani matični operacijski sistem čipa ATOS CardOS v. 5.0.
  1. **Nizozemska**

Področje uredbe eIDAS je implementirano v različno zakonodajo, npr. Zakon o telekomunikacijah, civilno pravo in splošno upravno pravo. Del o eID je prenesen v Zakon o digitalni vladi, ki je začel veljati marca 2023.

Pri pristopu za sredstva elektronske identifikacije sočasno obstajata javna in zasebna rešitev avtentikacije. Javna rešitev za državljane (DigiD) se osredotoča na dostop do javnih storitev (G2C). Nizozemska načrtuje DigiD izboljšati na dva načina: po eni strani z uvedbo novih potrdil na osebnih izkaznicah in vozniških dovoljenjih, po drugi strani pa so v teku priprave na sprejetje zasebnih rešitev za avtentikacijo, ki bodo omogočale večjo stopnjo zaupanja, vendar ob pogoju izpolnjevanja strogih pogojev.

DigiD omogoča posameznikom, da se identificirajo v digitalne storitve. Z uporabo sistema DigiD se zanašajočim se sistemom razkrije identifikacijska številka osebe (angl. Citizen Service Number, BSN). Tako je mogoče preveriti podatke, ki so za to osebo že shranjeni v sistemih za te zanašajoče se sisteme. Trenutno prijava v sistem vključuje uporabniško ime in geslo, v nekaterih primerih pa tudi besedilno sporočilo za nadaljnje preverjanje. Aplikacija DigiD je začela delovati leta 2017.

Aplikacija DigiD je na voljo na treh ravneh:

* uporabniško ime in geslo: DigiD);
* srednja (DigiD + SMS-overitev ali uporaba aplikacije DigiD),
* visoka raven (aplikacija DigiD, nadgrajena s preverjanjem istovetnosti),

DigiD Machtigen je spletni portal za pooblaščanje. Vladna agencija skrbi oziroma nudi storitev pooblaščanja državljanom, ki imajo DigiD ID.

Čeprav zakonsko še ni obvezen, je DigiD postal glavni sistem za preverjanje identitete za državljane.

DigiD Authorise omogoča uporabnikom digitalne storitve, da pooblastijo nekoga, da deluje v njihovem imenu. To lahko pride prav, če uporabnik ni vešč uporabe računalnikov ali digitalnih storitev ali pa želi nalogo prepustiti nekomu, ki je bolje seznanjen s tem področjem. Uporabnikom, ki pooblaščajo, ni treba razkriti lastnega znaka DigiD osebi, ki jo pooblastijo, in ji podelijo pooblastilo samo za eno določeno storitev

Obstaja tudi eHerkenning, okvir zaupanja sredstev elektronske identifikacije, ki omogoča avtentikacijo za vladne agencije in podjetja. Z žetonom za preverjanje pristnosti eHerkenning se lahko uporabniki prijavijo v spletne storitve, ki jih ponujajo vladne agencije in podjetja. Avtentikacijski žetoni so tehnološko nevtralni, zato je uporabnikom na voljo vrsta možnosti (npr. SMS, OTP, potrdilo, uporabniško ime/geslo). Lahko se avtentikacijski žetoni uporabijo v kombinaciji z registrom pooblastil: uporabniki morajo biti pooblaščeni s strani svojih za naloge, ki jih lahko opravljajo. Ob koncu leta 2021 je bilo opravljenih več kot milijon avtentikacij.

**6. PRESOJA POSLEDIC, KI JIH BO IMEL SPREJEM ZAKONA**

**6.1 Presoja administrativnih posledic**

**a) v postopkih oziroma poslovanju javne uprave ali pravosodnih organov:**

S predlaganimi spremembami se z vidika večje digitalne dostopnosti sledi olajševanju postopkov v zvezi z ustvarjanjem pooblastil v elektronski obliki za identifikacijo in avtentikacijo pooblaščenca in njihovo uporabo v pravnem prometu. Organ je vezan na pooblastilo, njegov preklic ali odpoved od trenutka, ko je o tem obveščen, ne glede na podatke v evidenci pooblastil. Organi bodo lahko v evidenci pooblastil tudi sproti preverjali pooblastila v elektronski obliki. S tem pa se bo dodatno zmanjšala možnost poneverb. Hkrati pa se bo z razširitvijo mest za sprejem pooblastil omogočilo dostopnost večjemu številu državljanov in s tem dosegljivost elektronskih storitev tudi tistim, ki nimajo pogojev za to.

**b) pri obveznostih strank do javne uprave ali pravosodnih organov:**

Sprejem zakona ne bo imel posledic za obveznosti strank do javne uprave.

**6.2 Presoja posledic na okolje, vključno s prostorskimi in varstvenimi vidiki:**

S sprejemom zakona se bo zaradi spodbujanja k elektronskem poslovanju zmanjšal vpliv na okolje, hkrati pa se bo zmanjšala tudi proizvodnja fizičnih plastičnih kartic zdravstvenega zavarovanja, saj bo vsak imetnik elektronske osebne izkaznice le-to lahko uporabljal tudi kot kartico zdravstvenega zavarovanja.

**6.3 Presoja posledic na gospodarstvo**

Sprejem zakona ne bo imel posledic na gospodarstvo.

**6.4 Presoja posledic na socialnem področju**

Predlog zakona nima posledic na socialnem področju.

**6.5 Presoja posledic na dokumente razvojnega načrtovanja**

Predlog zakona nima posledic za dokumente razvojnega načrtovanja.

**6.6 Presoja posledic na druga področja**

Predlog zakona nima posledic za druga področja.

**6.7 Izvajanje sprejetega predpisa**

a) Predstavitev sprejetega zakona

Ministrstvo za digitalno preobrazbo bo povezavo na sprejet zakon objavilo na svojih spletnih straneh.

b) Spremljanje izvajanja sprejetega predpisa

Ministrstvo za digitalno preobrazbo bo še naprej spremljalo izvajanje sprejetega predpisa s pomočjo odzivov izvajalcev zakona, uporabnikov sredstev elektronske identifikacije (npr. osebnih izkaznic, SMS- PASS) ter uporabnikov storitev zaupanja. Nadzorni organ za sredstva elektronske identifikacije ter storitve zaupanja je organ v sestavi ministrstva, pristojnega za informacijsko družbo (trenutno je to Inšpektorat za informacijsko družbo).

**6.8 Druge pomembne okoliščine v zvezi z vprašanji, ki jih ureja predlog**

**/**

**7. PRIKAZ SODELOVANJA JAVNOSTI PRI PRIPRAVI PREDLOGA ZAKONA**

Predlog zakona je bil dne 16. 9. 2024 prvič objavljen v okviru javne obravnave na državnem portalu eUprava v rubriki e-demokracija z rokom 30 dni za morebitne pripombe. Novica o javni obravnavi je bila objavljena na spletnem mestu Ministrstva za digitalno preobrazbo: [Javna obravnava predloga novele Zakona o elektronski identifikaciji in storitvah zaupanja | GOV.SI](https://www.gov.si/novice/2024-09-16-javna-obravnava-predloga-novele-zakona-o-elektronski-identifikaciji-in-storitvah-zaupanja/), predlog zakona pa je bil objavljen na portalu eDemokracija: [eUprava - Predlog predpisa](https://e-uprava.gov.si/si/drzava-in-druzba/e-demokracija/predlogi-predpisov/predlog-predpisa.html?id=16709).

Predlog zakona je ob posredovanju gradiva v medresorsko usklajevanje ponovno objavljen na državnem portalu eUprava v rubriki e-demokracija (dne 17. 1. 2025), pri čemer je bilo tudi javnosti ponovno omogočeno komentiranje z rokom 30 dni za morebitne pripombe. Novica o javni obravnavi je bila objavljena na spletnem mestu Ministrstva za digitalno preobrazbo, predlog zakona pa je bil objavljen na portalu eDemokracija: [eUprava - Predlog predpisa](https://e-uprava.gov.si/si/drzava-in-druzba/e-demokracija/predlogi-predpisov/predlog-predpisa.html?id=16709).

Zainteresirana javnost je lahko predloge, pripombe in mnenja oddala neposredno na portalu eDemokracija ali poslala na elektronski naslov [gp.mdp@gov.si](mailto:gp.mdp@gov.si).

V javni obravnavi je poleg anonimne fizične osebe sodelovalo šest pravnih oseb (javnih zavodov, podjetij, združenj):

* Pošta Slovenije d.o.o.,
* Agencija Republike Slovenije za javnopravne evidence in storitve,
* Skupnost centrov za socialno delo Slovenije,
* Zavod za zdravstveno zavarovanje Slovenije,
* Gospodarska zbornica Slovenije in
* Slovensko združenje za elektronsko identifikacijo in elektronske storitve zaupanja.

Mnenja, predlogi in pripombe so pretežno upoštevani bodisi s spremembami oziroma dopolnitvami zakonskega besedila bodisi z vidika večje jasnosti z ustreznimi dopolnitvami obrazložitev določb tega zakona. Ne glede na navedeno ni bilo mogoče upoštevati tistih pripomb in predlogov, ki so v nasprotju z Uredbo 910/2014/EU, različnih pripomb in predlogov pripombo dajalcev, ki so v medsebojni koliziji, ter drugih predlogov in pripomb, za katere je bilo ocenjeno, da niso primerni.

V nadaljevanju so še posebej podana pojasnila v zvezi z neupoštevanimi pripombami oziroma odgovori na posamezne komentarje zainteresiranih deležnikov. Uvodoma je treba poudariti, da je bilo že pri pripravi veljavnega zakona zelo veliko pozornosti namenjeno temu, da zakon ne posega v druge predpise ter da zakon določa pravila, ki so lastna vsebini njegovega urejanja in se ob trku na druge zakone obravnavajo kot lex specialis.

**Pošta Slovenije d.o.o.** (v nadaljevanju: Pošta Slovenije) v podanih pripombah uvodoma izpostavlja pomensko opredelitev izraza 'organ javnega sektorja' v veljavnem zakonu (v 3. točki prvega odstavka 2. člena), pravno ureditev upravnih organov, njihovo hierarhično strukturo in izpostavlja pomen njihovih zakonsko dodeljenih pristojnosti za nadaljnjo utemeljitev očitanih neskladnosti predlaganih sprememb in dopolnitev veljavnega zakona z drugimi upravnimi predpisi (še posebej predlagane spremembe 40. člena in 41. člena veljavnega zakona). Pošta Slovenije meni, da v kolikor ti (drugi) upravni pravni predpisi ne vsebujejo določil o elektronskem poslovanju (npr. elektronski oddaji vloge, ipd.), jih mora predlagati v dopolnitev tisto resorno ministrstvo, ki je pristojno sprejemati dopolnitve in spremembe pravnih predpisov, kar naj bi izhajalo iz 16. člena Zakona o državni upravi (Uradni list RS, št. [113/05](https://www.uradni-list.si/glasilo-uradni-list-rs/vsebina/2005-01-5007) – uradno prečiščeno besedilo, [89/07](https://www.uradni-list.si/glasilo-uradni-list-rs/vsebina/2007-01-4388) – odl. US, [126/07](https://www.uradni-list.si/glasilo-uradni-list-rs/vsebina/2007-01-6415) – ZUP-E, [48/09](https://www.uradni-list.si/glasilo-uradni-list-rs/vsebina/2009-01-2380), [8/10](https://www.uradni-list.si/glasilo-uradni-list-rs/vsebina/2010-01-0251) – ZUP-G, [8/12](https://www.uradni-list.si/glasilo-uradni-list-rs/vsebina/2012-01-0268)–ZVRS-, [21/12](https://www.uradni-list.si/glasilo-uradni-list-rs/vsebina/2012-01-0815), [47/13](https://www.uradni-list.si/glasilo-uradni-list-rs/vsebina/2013-01-1783), [12/14](https://www.uradni-list.si/glasilo-uradni-list-rs/vsebina/2014-01-0304), [90/14](https://www.uradni-list.si/glasilo-uradni-list-rs/vsebina/2014-01-3646), [51/16](https://www.uradni-list.si/glasilo-uradni-list-rs/vsebina/2016-01-2246), [36/21](https://www.uradni-list.si/glasilo-uradni-list-rs/vsebina/2021-01-0716), [82/21](https://www.uradni-list.si/glasilo-uradni-list-rs/vsebina/2021-01-1758), [189/21](https://www.uradni-list.si/glasilo-uradni-list-rs/vsebina/2021-01-3724), [153/22](https://www.uradni-list.si/glasilo-uradni-list-rs/vsebina/2022-01-3795) in [18/23](https://www.uradni-list.si/glasilo-uradni-list-rs/vsebina/2023-01-0348); v nadaljevanju: ZDU-1) in to tudi izpostavlja pri podanih konkretnih predlogih za spremembo 40. in 41. člena veljavnega zakona. Pošta Slovenije v povezavi s predlogom zakona opozarja na nejasnost vsebine predlaganih sprememb in dopolnitev 40. in 41. člena in očita njihovo neskladnost z določili Uredbe 910/2014/EU ter poudarja, da je Uredba 910/2014/EU jasna in da gre pri storitvah zaupanja za plačljive storitve na trgu, ki jih lahko ponujajo tudi drugi subjekti, ki niso organi javnega sektorja.

Po mnenju Pošte Slovenije ti obravnavani predlogi ZEISZ zato lahko pomenijo, da bi se s tržno dejavnostjo ukvarjali organi javnega sektorja, s čimer se vzpostavi nasprotje interesov. Nadalje Pošta Slovenije nasprotuje predlagani rešitvi dodajanja poimensko imenovanega organa javnega sektorja, konkretno centra za socialno delo z utemeljitvijo, da so slednji že zajeti v veljavnem zakonu z besedno zvezo »organi javnega sektorja« in pojasnjuje, da se po ZDU-1 štejejo za pristojne izvajati državne upravne zadeve. Pošta Slovenije tudi očita neskladje z določili 74.a členu ZDU-1 in da vsebina predlaganega 45.a člena ni ustrezna ter predlaga, da se ne pristopi v sprejem novega 45.a člena, temveč da se spremeni 45. člen veljavnega zakona ter podaja konkreten predlog spremembe tega člena.

Predlogi Pošte Slovenije so deloma upoštevani, in sicer se s predlaganim zakonom ne spreminja 40. člen ZEISZ, prav tako so v predlagano spremembo 41. člena ZEISZ in v predlagani novi 45.a člen vključene nadaljnje dopolnitve obeh določb. V povezavi s pripombo Pošte Slovenije glede plačljivosti storitev na trgu, ki jih lahko ponujajo subjekti, ki niso organi javnega sektorja, pojasnjujemo, da Uredba 910/2014/EU ni namenjena vzpostavljanju storitev na trgu, temveč (med drugim tudi) urejanju področja storitev zaupanja, pri katerih gre lahko tudi za storitve, ki so praviloma plačljive. Veljavni zakon kot takšen ne prepoveduje zagotavljanja storitev zaupanja na trgu, v konkretnem členu pa določa pristojnost ponudnika kvalificiranih storitev zaupanja za potrebe državnih organov – in ne celotnega javnega sektorja. Glede na to, da je ponudnik kvalificiranih storitev zaupanja Republika Slovenija imel tudi že pred uveljavitvijo Uredbe 910/2014/EU vzpostavljen celoten sistem za izvajanje storitev zaupanja, bi bilo z vidika države neracionalno in stroškovno neupravičeno, da teh storitev državni organi ne bi uporabljali tudi v prihodnje. Nadaljnje opravljanje dela ponudnika kvalificiranih storitev zaupanja Republika Slovenija ni v neskladju z določili Uredbe 910/2014, temveč jih upošteva na točno takšen način, kot so bile mišljene – kot ureditev področja zagotavljanja storitev zaupanja. Pri zagotavljanju tovrstnih storitev državni organ ne sledi načelom tržne dejavnosti, saj mu to prepoveduje veljavna zakonodaja. Posledično lahko za namene zagotavljanja svoje storitve zaračuna le stroške, ki jih ima z zagotavljanjem posamezne storitve. Ker je tudi pri obsegu zagotavljanja svojih storitev omejen z zakonskimi določbami, lahko ostali ponudniki storitev zaupanja uporabnikom ponujajo celovitejše rešitve, ki jim omogočajo izbiro med osnovnimi (in morda cenovno ugodnejšimi) ter kompleksnejšimi storitvami zaupanja. Pomislek Pošte Slovenije glede nasprotja interesov po našem mnenju ni upravičen, saj lahko do slednjega pride le pri zagotavljanju nalog, ki se zagotavljajo iz različnih vsebinskih razlogov in ne na način, da se v enem primeru krši pravila o zaračunavanju storitev.

Posebej v zvezi s predlogom spremembe 41. člena in očitki Pošte Slovenije, da lahko nalogo prijavne službe opravlja le državni organ, poudarjamo, da prijavno službo določi vsak ponudnik storitev zaupanja sam zase. Ker gre v konkretnem primeru za ponudnika, ki je tudi sam državni organ, je edino smiselno,da bo za prijavno službo uporabil organizacijske strukture, ki so že vzpostavljene, istočasno pa ob tem upošteval, ali takšne strukture zagotavljajo dovolj veliko količino strank, ki opravljajo posamezne postopke pri posameznem organu, da je takšno službo racionalno organizirati. Pri tem pa ne gre za to, kot zmotno navaja Pošta Slovenije, da bi se s tem zakonskim členom določila prijavna služba za vse ponudnike kvalificiranih storitev zaupanja na ozemlju Republike Slovenije. Pripombe Pošte Slovenije v zvezi s širitvijo organov, ki lahko zagotavljajo prijavno službo, v smislu, da bi jih bilo treba širiti na vse organe javnega sektorja, ni mogoče upoštevati, ker vsi organi javnega sektorja nimajo dela organiziranega na način, da bi omogočal opravljanje nalog prijavne službe. Širjenje prijavnih služb na vse organe bi pomenilo neupoštevanje načel ekonomičnosti delovanja državnih organov, h katerim so vsi državni organi zavezani pri svojem delu. Prav tako ni mogoče upoštevati predloga Pošte Slovenije, da bi morali urediti vsebino v drugih zakonih, saj drugi zakoni ne obravnavajo vprašanja zagotavljanja prijavne službe za storitve zaupanja. Širjenje prijavnih služb na Pošto Slovenije pa tudi ne bi bilo v skladu z načelom ekonomičnosti, saj je Pošta Slovenije izvajalec nekaterih storitev, ki jih zagotavlja v skladu z vsakokrat veljavno pogodbo. V zvezi z navedbo Pošte Slovenije o neskladnosti določil veljavnega ZEISZ in ZDU-1 pojasnjujemo, da je veljavni zakon v primerjavi z ZDU-1 lex specialis in kot takšen določa točno določen del storitev. Predlagane spremembe tudi ne izključujejo Pošte Slovenije pri izvajanju storitev skladno z drugim odstavkom 45. člena veljavnega zakona. Drugi odstavek 45. člena veljavnega zakona namreč obravnava drugo vsebino, to je zagotavljanje možnosti uporabe centralne storitve za spletno prijavo in elektronski podpis, ki jo za vse organe javnega sektorja brezplačno zagotavlja Ministrstvo za digitalno preobrazbo (slednje je določeno v 28.a členu ZDU-1). Pristojni organ je že v preteklosti zagotavljal enakovrstne storitve za organe javnega sektorja, z ZEISZ pa je le še prilagodil te storitve določilom Uredbe 910/2014, katere namen, poudarjamo, ni bilo zagotoviti dodaten nabor storitev, ki se lahko ponujajo na trgu, temveč ureditev področja, ki se je z razvojem digitalizacije izkazalo za tako pomembno, da je bilo treba zagotoviti enotne standarde na ravni Evropske unije. Ob tem moramo poudariti, da Republika Slovenija s svojim pravnim sistemom sodi med države, ki tradicionalno (torej že od začetka izvajanja postopkov v elektronski obliki) ohranjajo zahteve po identifikaciji posameznikov kot tudi po tem, da posameznik z organom komunicira primarno preko »vlog«, ki morajo biti podpisane. Posledično so morali državni organi že pred časom zagotavljati tako identifikacijo, kot tudi elektronsko podpisovanje, če so želeli izvajati postopke v elektronski obliki. Res pa je, da se je tako identifikacijo posameznika kot elektronski podpis zagotavljajo z uporabo tehnično enakih ali zelo podobnih sredstev, ki so bila po uvedbi Uredbe 910/2014 nadomeščena s sredstvi, ki se sedaj ločijo na sredstva elektronske identifikacije in na kvalificirana digitalna potrdila, s katerimi je mogoče tvoriti elektronske podpise. Ugotavljamo torej, da je zastavljena ureditev skladna z vsem dosedanjim poslovanjem, skladna z Uredbo 910/2014 ter še vedno izvajana na racionalen in ekonomsko upravičen način,

Pripombe Pošte Slovenije v zvezi z nameravanim zagotavljanjem pooblastil v okviru centralne storitve za spletno prijavo in elektronski podpis niso povsem jasne, saj je centralna storitev za spletno prijavo in elektronski podpis storitev, ki jo v skladu z 28.a členom ZDU-1 zagotavlja Ministrstvo za digitalno preobrazbo. Posledično v storitev ni mogoče vključevati storitev zunanjih izvajalcev. V zvezi s predlaganim 45.a členom in pripombami Pošte Slovenije glede zagotavljanja pooblastil pojasnjujemo, da je predlagano urejanje pooblastila posledica težnje po ureditvi možnosti vzpostavitve centralne evidence pooblastil v elektronski obliki, ki bi se lahko uporabljala v posameznih postopkih, ki se vodijo v elektronski obliki, in na način, da se je mogoče na evidenco zanesti, ne pa, da v okviru posameznega postopka ne bi bilo mogoče podati posameznega pooblastila. Prav tako predlog 45.a člena natančno določa nastanek dokumentov (čas, obliko, izvirno obliko itd.) – pooblastilo nastane v postopku pri organu. Preklic pooblastila je sicer urejen v našem pravnem redu, zato podrobnejša določila v zvezi s tem niso potrebna. Vendar je tudi iz vidika prejetih pripomb v okviru javne obravnave in medresorske uskladitve v predlog 45.a člena vključena določba petega odstavka, ki določa, da preklic ali odpoved pooblastila iz tega člena lahko izvedeta pooblastitelj ali pooblaščenec prek centralne storitve za spletno prijavo in elektronski podpis ali z izjavo pred osebo iz drugega stavka drugega odstavka tega člena na način iz drugega odstavka tega člena. Če je bilo pooblastilo, ki je predmet preklica ali odpovedi, posredovano v katerega od drugih informacijskih sistemov, centralna storitev za spletno prijavo in elektronski podpis zagotovi posredovanje preklica ali odpovedi pooblastila v ta drugi informacijski sistem.Pooblastil v fizični obliki se s predlogom na noben način ne ukinja, temveč se le ureja postopek priprave pooblastila, če ga želi posameznik uporabljati v elektronskih postopkih.

**Agencija Republike Slovenije za javnopravne evidence in storitve** (v nadaljevanju: AJPES) glede predlaganega novega 46.a člena (evidenca pooblastil v elektronski obliki) zastavlja vprašanje, kako bodo to storitev lahko uporabljali uslužbenci AJPES pri izvajanju svojih nalog, predvsem tudi v luči obstoja aplikacije AJPES, ePooblastila in verjetnosti odstopanja vnesenih pooblastil v obeh evidencah pooblastil in pritisku strank na uporabo storitve, ki jo upravlja država.

V zvezi s pripombami uvodoma pojasnjujemo, da je rešitev SI-CeP namenjena predvsem končnim uporabnikom in ne urejanju pravice dostopanja do določenih delov informacijskih storitev, za katero se dodeljujejo pravice uslužbencem pri izvajanju postopkov in uporabljanju informacijskih rešitev. V ta namen se pogosto uporablja rešitev Varnostna shema, ki jo tudi zagotavlja Ministrstvo za digitalno preobrazbo. Sistem SI-CeP je torej razvit predvsem za končne uporabnike, njegova uporaba pa se načrtuje v kratkem. Uporaba sistema je popolnoma prostovoljna, pri čemer bo moral vsak sistem, ki bo želel uporabiti storitve SI-CeP za svoje končne uporabnike, svojo storitev natančno opredeliti v katalogu storitev z vsemi podrobnostmi glede zahtev za e-pooblaščanje. Upravljavec sistema SI-CeP bo sistem razvijal in, če se to izkaže za smiselno in mogoče, sistem tudi nadgradil na način, da se bo lahko povezoval z drugimi sistemi pooblaščanja - tudi na primer AJPES. AJPES v zvezi s predlagano opredelitvijo postopanja v primeru prenehanja obstoja pooblaščenca oz. pooblastitelja, ki je fizična oseba (smrt) v četrtem odstavku 46.a člena pripominja, da ni opredeljena tudi enakovredna določba za prenehanje obstoja pooblaščenca oz. pooblastitelja, ki je pravna oseba (izbris). Pripomba je bila upoštevana na način, da je v šestem odstavku 46.a člena določena ureditev tudi za prenehanje obstoja pooblaščenca oz. pooblastitelja, ki je pravna oseba.

**Skupnost Centrov za socialno delo Slovenije** v zvezi s predlagano spremembo prvega odstavka 41. člena ZEISZ meni, da takšna širitev ni ustrezna in ni v skladu z osnovnimi nalogami Centrov za socialno delo (v nadaljevanju: CSD). V predlogu zakona je določba dopolnjena, tako da iz vsebine prvega odstavka 41. člena nedvoumno izhaja, da se s predlagano spremembo prijavno službo širi na centre za socialno delo za njihove zaposlene in na javne agencije. Slednje bodo po spremembi zakonodaje izvajale prijavno službo za zaposlene pri poslovnih subjektih, in sicer v obsegu in na način, kot se trenutno izvaja na finančnih uradih FURS. Ker je za delovanje prijavne službe pomembna predvsem geografska razpršenost lokacij, je v tem pogledu širitev predvidena predvsem na izpostave AJPES. Po drugi strani pa je namen širitve prijavne službe na centre za socialno delo, ki bodo izvajali prijavno službo za svoje zaposlene, izenačiti naloge centrov za socialno delo z nalogami drugih državnih organov, saj se za oboje zagotavlja brezplačno izvajanje kvalificiranih storitev zaupanja v skladu s predpisi, ki urejajo financiranje centralnega informacijsko komunikacijskega sistema.

**Zavod za zdravstveno zavarovanje Slovenije** (v nadaljevanju: ZZZS) v svojih pripombah iz vidika zmanjšanja potrebnih izdaj KZZ ugotavlja, da predlagana sprememba ZEISZ ne predvideva možnosti povezovanja evidence o zavarovanih osebah obveznega zdravstvenega zavarovanja, ki jo določa zakon, ki ureja zdravstveno varstvo in zdravstveno zavarovanje z evidenco imetnikov sredstev elektronske identifikacije po ZEISZ. Glede podane pobude je treba poudariti, da kljub temu, da je predlagana novela potrebna zaradi prilagoditve veljavne nacionalne ureditve glede sredstva elektronske identifikacije spremembam na področju biometrične osebne izkaznice, ki jih prinaša ZOIzk-1C, namen predlagane zakonske novele ni tudi urejanje morebitnih dodatnih oziroma povezanih vprašanj, kot je predlagana povezava evidenc z namenom zmanjšanja izdaje KZZ za zavarovane osebe, vpisane v evidence o zavarovanih osebah obveznega zdravstvenega zavarovanja v primerih, ko jim je že izdana veljavna e OI. V zvezi z navedenim predlagamo, da se morebitna tovrstna vzpostavitev in povezava uradnih evidenc ter zakonska določitev zbiranja podatkov za namen zmanjšanja izdaje KZZ vključi v drugo resorsko zakonodajo.

Prav tako **predlog anonimne fizične osebe**, da “naj se omogoči starejšim od 60 let uporabo obstoječe osebne izkaznice, ki se avtomatično podaljša v trajni dokument in uporabo kartice zdravstvenega zavarovanja ter postopkov, ki jih uporabljajo do sedaj”, presega vsebinski okvir, ki ga postavlja predlagani področni zakon. ZEISZ oz. predlagana novela tega zakona ne ureja osebne izkaznice in tudi ne kartic zdravstvenega zavarovanja, temveč je to materija drugih resorjev in njihove področne zakonodaje.

Predlogi **Gospodarske zbornice Slovenije** (v nadaljevanju: GZS) so deloma upoštevani, in sicer se s predlaganim zakonom ne spreminja 40. člen ZEISZ (pripombe GZS glede širitve izvajanja kvalificiranih storitev zaupanja), prav tako je v zvezi s pripombo GZS glede prijave nekvalificiranih storitev zaupanja in podanim predlogom za določitev prekrška za opustitev obveznosti prijave iz 22. člena ZEISZ vključeno sankcioniranje v tretji odstavek 54. člena (z dodano novo, 19. točka).

Nadaljnji predlog GZS, da naj določbe o prekrških veljajo za vse, ne samo za ponudnike kvalificiranih storitev zaupanja, ampak tudi tiste ponudnike, ki zagotavljajo samo nekvalificirane storitve, ni bilo mogoče upoštevati. Na ministrstvu namreč nimamo evidence o ponudnikih, ki zagotavljajo samo nekvalificirane storitve zaupanja. Se bo pa predvidoma v okviru novega Zakona o informacijski varnosti, s katerim se bo v pravni red implementirala Direktiva (EU) 2022/2555 evropskega parlamenta in sveta z dne 14. decembra 2022 o ukrepih za visoko skupno raven kibernetske varnosti v Uniji, spremembi Uredbe (EU) št. 910/2014 in Direktive (EU) 2018/1972 ter razveljavitvi Direktive (EU) 2016/1148 (tako imenovana direktiva NIS 2) naredil premik na področju informacijske (kibernetske) varnosti z novimi dodatnimi obveznostmi tudi za nekvalificirane ponudnike storitev zaupanja, ki bodo postali pomembni subjekti po navedenem novem zakonu (kvalificirani ponudniki storitev zaupanja pa bodo postali bistveni subjekti). Izvedbena uredba komisije (EU) 2024/2690 (z dne 17. 10. 2024) o določitvi pravil za uporabo direktive NIS 2 v zvezi s tehničnimi in metodološkimi zahtevami ukrepov za obvladovanje tveganj za kibernetsko varnost ter podrobnejšo opredelitvijo primerov, v katerih se incident šteje za pomembnega, ki obvezuje tudi obe kategoriji ponudnikov storitev zaupanja, bo narekovala okvire pravil za določitev glob in nadzornih ukrepov, ki pa jih bo določal novi Zakon o informacijski varnosti.

GZS v podanih pripombah tudi izpostavlja pomensko opredelitev izraza osebna elektronska identiteta po veljavnem ZEISZ in določitev identifikacijskih podatkov po Uredbi 910/2014/EU ter izpostavlja, da pojem evropska denarnica za digitalno identiteto ne pomeni osebne elektronske identitete. V zvezi z navedeno pripombo GZS pojasnjujemo, da izraz »osebna elektronska identiteta« ni urejen v Uredbi 910/2014/EU temveč jo ureja (uvaja) ZEISZ, evropska denarnica pa je v skladu z Uredbo 910/2014/EU eno od sredstev elektronske identifikacije, ki ima kot izraz enak pomen v ZEISZ kot tudi v Uredbi 910/2014/EU.

GZS glede tržnih storitev zaupanja podaja očitek, da bi morala država zagotoviti ustrezne tržne pogoje, bodisi opustiti izvajanje storitev zaupanja in jih prepusti pravilom trga bodisi oblikovati javno podjetje (predlog za izločitev SI-TRUST iz Ministrstva za digitalno preobrazbo). Poleg že zgoraj podanih pojasnil glede plačljivosti storitev na trgu (na pripombe Pošte Slovenije) dodatno poudarjamo, da država nekatere storitve zaupanja zagotavlja že sedaj na način, da jih zaračunava v skladu z objavljenim cenikom, za preostale pa namerava v kratkem vzpostaviti cenik, kot ga tudi že predvidevajo določbe ZEISZ. Namen ponujanja (plačljivih) storitev zaupanja SI-TRUST je omogočiti ponudnikom storitev, da lahko svoje storitve ponudijo na trgu. Skladno z vsem navedenim se predlog za izločitev SI-TRUST ne upošteva.

V zvezi s pripombo GZS glede uporabe kvalificiranih digitalnih potrdil in predlogom, da naj se s tokratnim predlogom zakona spremeni tudi sedanji 58. člen ZEISZ tako, da bo skladno z Uredbo 910/2014/EU omogočal nadaljnjo uporabo kvalificiranih elektronskih potrdil kot sredstva elektronske identifikacije in avtentikacije tudi po letu 2026, pojasnjujemo, da podan predlog presega okvir tokratnega noveliranja ZEISZ. Predvidoma bodo večje spremembe in dopolnitve ZEISZ obravnavane ob naslednji novelaciji, s katero bodo uvedeni vsi ukrepi za celovito uvedbo Evropske digitalne denarnice (predvidoma do konca leta 2026) in bo takrat obravnavan tudi ta predlog GZS.

GZS podaja tudi predlog, da naj se z zakonsko novelo uvede možnost izdaje kvalificiranih potrdil za elektronski podpis na podlagi preverjanja identitete z video identifikacijo, pri čemer organ za skladnost presoja pogoje iz točke c 1a. pododstavka 24. člena Uredbe (EU) 2024/1183 ter s tem zagotovi konkurenčen razvoj storitev zaupanja. V zvezi z navedenim predlogom GZS poudarjamo, da v Uredbi 910/2014/EU že sedaj ni ovir za video identifikacijo in da ZEISZ postavlja nadaljnje posebne pogoje le za fizično identifikacijo (29.člen), ne pa tudi za druge načine identifikacije, ki so predvideni v Uredbi 910/2014/EU. Tako je že sedaj podana možnost izdaje kvalificiranih potrdil za elektronski podpis na podlagi preverjanja identitete z video identifikacijo ob pogoju, da ustreznost rešitve potrdil organ za preverjanje skladnosti..

Predlogi **Slovenskega združenja za elektronsko identifikacijo in elektronske storitve zaupanja** (v nadaljevanju: Združenje EIDES) so upoštevani deloma, in sicer se skladno s prejetimi pripombami Združenja EIDES s predlaganim zakonom ne spreminja 40. člena ZEISZ, prav tako je na predlog Združenja EIDES (in tudi GZS) v prekrškovni določbi (tretji odstavek 54. člena) določen prekršek za opustitev obveznosti prijave iz 22. člena ZEISZ.

V svojih pripombah Združenje EIDES utemeljuje, da brezplačna uporaba storitev centralnega informacijsko komunikacijskega sistema CSD ne bi smela samodejno pomeniti upravičenja do brezplačne uporabe kvalificiranih storitev zaupanja. K predlagani spremembi 41. člena Združenje EIDES očita tudi, da bi morala biti obravnavana širitev prijavne službe SI-TRUST podprta z ustreznimi zakonskimi določbami, skladno z zahtevami Splošne uredbe o varstvu podatkov in ZVOP-2 in da določitev pogojev in načina izvajanja nalog prijavne službe le v notranjih pravilih SI-TRUST ni zadostna pravna podlaga za obdelavo osebnih podatkov s strani CSD in javnih agencij (da je lahko vprašljiva tudi kakovost/strokovnost preverjanja istovetnosti imetnikov kvalificiranih potrdil idr. razlogi). K že zgoraj podanim utemeljitvam na prejete pripombe v javni obravnavi dodatno pojasnjujemo, da to upravičenje temelji na 74.a členu ZDU-1 in nalogah Ministrstva za digitalno preobrazbo in da je skladno tudi že z veljavnim ZEISZ. Dodatno je v predlogu zakona dopolnjen predlog spremembe 41. člena z določnejšo navedbo, da se s predlagano spremembo prijavno službo širi na centre za socialno delo, le za svoje zaposlene, in na javne agencije (kot že v zgornjih utemeljitvah). V zvezi z očitkom Združenja EIDES pojasnjujemo tudi, da so notranja pravila SI-TRUST le dodatna podlaga za ravnanje skladno z veljavno zakonodajo, tudi in še posebej s Splošno uredbo o varstvu podatkov, in da je naloga ponudnika storitev zaupanja, da zakonodajo ustrezno izvaja (kot jo že sedaj izvajajo FURS, upravne enote) tako da bo ministrstvo za izvajanje nalog prijavne službe usposobilo tudi zaposlene na CSD in javnih agencijah.

Združenje EIDES v svojem odzivu nasprotuje predlagani spremembi 45. člena in v okviru podanih očitkov predlaga, da naj se 45. člen ZEISZ spremeni tako, da ministrstvo centralne storitve za spletno prijavo in elektronski podpis ne bo zagotavljalo na način, ki pomeni izkrivljanje konkurence in državne pomoči. Na prejeto pripombo ministrstvo poleg že zgoraj podanih utemeljitev na prejete pripombe v javni obravnavi dodatno pojasnjuje, da je poleg predlagane spremembe 45. člena (črtanje vsebine, ki se dotika ustvarjanja pooblastil v elektronski obliki za identifikacijo in avtentikacijo pooblaščenca in njihovo uporabo v pravnem prometu) vključena celovitejša ureditev v predlaganem novem, 45.a členu (pooblastilo v elektronski obliki). S tako predlagano celovitejšo spremembo bo državljanom omogočen lažji dostop do sprejemnih mest za ustvarjanje pooblastil v elektronski obliki za osebe, ki morda niso vešče uporabe elektronskega načina podeljevanja pooblastil. Iz upravnih enot se možnost za sprejemna mesta lahko razširi tudi na morebitna druga mesta (na primer na zdravstvene domove), saj ima vlada možnost, da z uredbo določi tudi druge organe, pristojne za prejem pooblastil.

V tokratni noveli ZEISZ ni bilo mogoče upoštevati pripombe Združenja EIDES, naj se skladno z 19.a členom Uredbe 910/2014/EU za prekrške kaznuje tudi pravna oseba, če je ponudnik nekvalificiranih storitev zaupanja. Kot že pojasnjeno zgoraj, bo predlagana sprememba predvidoma obravnavana ob naslednji noveli ZEISZ, s katero bodo uvedeni vsi ukrepi za uvedbo Evropske digitalne denarnice in celovito izvajanje Uredbe 910/2014/EU (predvidoma do konca leta 2026).

Poleg pripomb in predlogov na zgoraj obravnavane člene, Združenje EIDES v svojem odzivu predlaga tudi spremembo opredelitve izrazov v uvodnih določbah ZEISZ (spremembo 1. in 2. drugega člena) ter črtanje 5. člena ZEISZ in poudarja, da v ZEISZ vključenega izraza »osebna elektronska identiteta« Uredba 910/2014/EU ne določa ter da Uredba 910/2014/EU vključuje opredelitev »identifikacijski podatki osebe« (ki ta pojem uporablja v 3. točki 3. člena in tudi v 42. točki 3. člena pri opredelitvi evropske denarnice za digitalno identiteto). V zvezi z navedeno pripombo (kot že zgoraj v odgovoru GZS) pojasnjujemo, da izraz »osebna elektronska identiteta« ni urejen v Uredbi 910/2014/EU, temveč ga ureja ZEISZ, evropska denarnica pa je v skladu z Uredbo 910/2014/EU eno od sredstev elektronske identifikacije, ki ima kot izraz enak pomen v ZEISZ kot tudi v Uredbi 910/2014/EU. Prav tako ni mogoče upoštevati predloga za izločitev SI- TRUST iz državnega organa (ministrstva) v javno podjetje in kot že pojasnjeno zgoraj (v odgovoru GZS) poudarjamo, da država nekatere storitve zaupanja zagotavlja že sedaj na način, da jih zaračunava v skladu z objavljenim cenikom, kot ga tudi že predvidevajo določbe ZEISZ (za preostale pa namerava v kratkem vzpostaviti cenik.

**Informacijski pooblaščenec** je podal pripombe oziroma mnenje v odgovoru na Oceno učinka v zvezi z varstvom podatkov pri pripravi predlaganega zakona in je iz vidika osebnih podatkov (tudi tveganj, ki bi lahko izhajala iz povezovanja zbirk osebnih podatkov ter hrambe podatkov) poudaril pomen vzpostavitve ustrezne zakonske podlage za predlagani novi 46.a člen (evidenca pooblastil v elektronski obliki). Mnenje Informacijskega pooblaščenca je bilo upoštevano bodisi s spremembami ali dopolnitvami predlaganega zakonskega besedila (dopolnitve, ki zagotavljajo večjo jasnost uporabe evidence pooblastil v elektronski obliki s strani organov javnega sektorja) bodisi z nadaljnjo dopolnitvijo ocene učinkov v elementih, na katere je Informacijski pooblaščenec opozoril, s poudarkom na dopolnitvi ocene samih tveganj.

8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN

Zunanji strokovnjaki in pravne osebe pri pripravi predloga zakona niso sodelovali.

9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES

* Mag. Ksenija Klampfer, ministrica za digitalno preobrazbo,
* dr. Aida Kamišalić Latifić, državna sekretarka, Ministrstvo za digitalno preobrazbo Republike Slovenije,
* Mojca Štruc, v. d. generalne direktorice Direktorata za digitalno družbo,
* Tina Bizjak Ahačič, sekretarka, vodja Službe za pravne in zakonodajne zadeve,
* dr. Simona Kralj Zatler, sekretarka, Služba za pravne in zakonodajne zadeve.

### II. BESEDILO ČLENOV

**1. člen**

V Zakonu o elektronski identifikaciji in storitvah zaupanja (Uradni list RS, št. 121/21, 189/21 – ZDU-1M in 18/23 – ZDU-1O) se v 1. členu prvi odstavek spremeni tako, da se glasi:

»(1) Ta zakon ureja osebno elektronsko identiteto, ki jo dodeli Republika Slovenija, in sredstva elektronske identifikacije, s katerimi se dokazuje ta elektronska identiteta, ter na tej elektronski identiteti temelječo shemo elektronske identifikacije v skladu z zahtevami iz Uredbe (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in razveljavitvi Direktive 1999/93/ES (UL L št. 257 z dne 28. 8. 2014, str. 73), nazadnje spremenjene z Uredbo (EU) 2024/1183 Evropskega parlamenta in Sveta z dne 11. aprila 2024 o spremembi Uredbe (EU) št. 910/2014 v zvezi z vzpostavitvijo evropskega okvira za digitalno identiteto (UL L št. 2024/1183 z dne 30. 4. 2024; v nadaljnjem besedilu: Uredba 910/2014/EU), za priglasitev shem elektronske identifikacije ter pristojne organe, enotno kontaktno točko in kazenske določbe za izvajanje Uredbe 910/2014/EU.«.

**2. člen**

4. člen se spremeni tako, da se glasi:

»4. člen

(dolžnosti imetnika in prepovedi)

(1) Imetnik sredstva elektronske identifikacije mora sredstvo uporabljati osebno in ga hraniti s skrbnostjo dobrega gospodarja. Druga oseba ne sme uporabiti sredstva elektronske identifikacije drugega imetnika.

(2) Imetnik kvalificiranega potrdila, ki je fizična oseba, mora podatke, ki so potrebni za njegovo uporabo, uporabljati osebno in hraniti s skrbnostjo dobrega gospodarja. Druga oseba ne sme uporabiti podatkov za ustvarjanje elektronskega podpisa ali za avtentikacijo spletišč drugega imetnika kvalificiranega potrdila, ki je fizična oseba.

(3) Imetnik kvalificiranega potrdila, ki je pravna oseba, samostojni podjetnik posameznik ali posameznik, ki samostojno opravlja dejavnost, mora podatke, ki so potrebni za njegovo uporabo, uporabljati in hraniti s skrbnostjo dobrega gospodarstvenika. Druga oseba ne sme uporabiti podatkov za ustvarjanje elektronskega žiga ali za avtentikacijo spletišč drugega imetnika kvalificiranega potrdila, ki je pravna oseba, samostojni podjetnik posameznik ali posameznik, ki samostojno opravlja dejavnost.«.

**3. člen**

V 5. členu se v četrtem odstavku besedilo », ki dopolni šest let,« nadomesti z besedilom »ob rojstvu«.

**4. člen**

V 25. členu se v tretjem odstavku besedilo »2., 3., 4., 5. in 7.« nadomesti z besedilom »3., 4., 5., 6. in 8.«.

**5. člen**

V 29. členu se v prvem odstavku besedilo »v skladu s točko (a) prvega odstavka« nadomesti z besedilom »v skladu s točko (d) odstavka 1a«.

V drugem odstavku se v napovednem stavku besedilo »v skladu s točko (a) prvega odstavka« nadomesti z besedilom »v skladu s točko (d) odstavka 1a«.

V tretjem odstavku se v napovednem stavku besedilo »v skladu s točko (a) prvega odstavka« nadomesti z besedilom »v skladu s točko (d) odstavka 1a«.

**6. člen**

V 31. členu se v tretjem odstavku besedilo »2., 3. in 4.« nadomesti z besedilom »3., 4. in 5.«, besedilo »5.« pa z besedilom »6.«.

**7. člen**

V 41. členu se v prvem odstavku za besedilom »državni organi« dodata vejica in besedilo »javne agencije in centri za socialno delo za svoje zaposlene«.

**8. člen**

V 45. členu se črtata šesti in sedmi odstavek.

**9. člen**

Za 45. členom se doda nov, 45.a člen, ki se glasi:

»45.a člen

(pooblastilo v elektronski obliki)

(1) Pooblastilo v elektronski obliki iz četrte alineje prvega odstavka prejšnjega člena pripravi pooblastitelj ali pooblaščenec prek centralne storitve za spletno prijavo in elektronski podpis ter vsebuje podatke o pooblastitelju in pooblaščencu, obsegu in času trajanja pooblastila. Pooblastilo podpiše pooblastitelj s kvalificiranim elektronskim podpisom.

(2) Pooblastilo iz prejšnjega odstavka lahko pooblastitelj poda tudi osebno pri organu, pristojnem za sprejem pooblastil. Istovetnost pooblastitelja ugotovi uradna oseba na podlagi veljavne javne listine, opremljene s fotografijo, ki jo je izdal državni organ. Pooblastitelj pooblastilo podpiše pred osebo iz prejšnjega stavka na mesto, ki je za to predvideno na pooblastilu.

(3) Uradna oseba iz prejšnjega odstavka vnese podatke iz pooblastila v evidenco pooblastil v elektronski obliki in s svojim kvalificiranim elektronskim podpisom potrdi obstoj pooblastila iz prejšnjega odstavka.

(4) Organi, pristojni za sprejem pooblastil iz drugega odstavka tega člena, so upravne enote. Vlada lahko z uredbo določi tudi druge organe, pristojne za prejem pooblastil.

(5) Preklic ali odpoved pooblastila iz tega člena lahko izvede pooblastitelj ali pooblaščenec prek centralne storitve za spletno prijavo in elektronski podpis ali z izjavo pred osebo iz drugega stavka drugega odstavka tega člena na način iz drugega odstavka tega člena. Če je bilo pooblastilo, ki je predmet preklica ali odpovedi, posredovano v katerega od drugih informacijskih sistemov, centralna storitev za spletno prijavo in elektronski podpis zagotovi posredovanje preklica ali odpovedi pooblastila v ta drugi informacijski sistem. Prav tako centralna storitev za spletno prijavo in elektronski podpis zagotovi posredovanje informacije o brisanju pooblastila, izvedenem na podlagi sedmega odstavka 46.a člena tega zakona. Posredovanje se izvede, če je to tehnično mogoče.«.

**10. člen**

V 46. členu se v prvem odstavku besedilo »prejšnjega člena« nadomesti z besedilom »45. člena tega zakona«.

Črtajo se tretji, četrti in peti odstavek.

V dosedanjem šestem odstavku, ki postane tretji odstavek, se v napovednem besedilu v prvem stavku besedilo »prejšnjega člena« nadomesti z besedilom »45. člena tega zakona«.

Sedmi odstavek se črta.

**11. člen**

Za 46. členom se dodata nova, 46.a in 46.b člen, ki se glasita:

»46.a člen

(evidenca pooblastil v elektronski obliki)

(1) Za zagotavljanje storitve iz četrte alineje prvega odstavka 45. člena tega zakona ministrstvo, pristojno za centralno storitev za spletno prijavo in elektronski podpis, vodi v elektronski obliki evidenco pooblastil.

(2) Evidenca pooblastil vsebuje te podatke:

1. osebno ime fizične osebe ali firma poslovnega subjekta pooblaščenca in pooblastitelja,

2. davčna številka in EŠEI pooblaščenca in pooblastitelja,

3. elektronski naslov pooblaščenca in pooblastitelja, če ga pooblaščenec ali pooblastitelj navede,

4. čas veljavnosti pooblastila, če je pooblastilo časovno omejeno,

5. identifikator pooblastila,

6. obseg pooblastila,

7. podpis pooblastitelja oziroma pristojne osebe iz tretjega odstavka 45.a člena tega zakona,

8. datum smrti pooblastitelja oziroma pooblaščenca,

9. datum zadnje uporabe pooblastila,

10. pooblastilo.

(3) Evidenca pooblastil se pri zagotavljanju storitev iz četrte alineje prvega odstavka 45. člena tega zakona ob ustvarjanju pooblastila na zahtevo pooblastitelja ali pooblaščenca povezuje s centralnim registrom prebivalstva oziroma s poslovnim registrom z namenom preverjanja ustreznosti vnesenih podatkov, in sicer tako, da se iz evidence pooblastil:

– centralnemu registru prebivalstva posredujeta osebno ime in davčna številka pooblaščenca ali pooblastitelja, ki je fizična oseba, centralni register prebivalstva pa posreduje podatek o ujemanju prejetih podatkov pri kreiranju pooblastila,

– poslovnemu registru posreduje firma in davčna številka pooblaščenca ali pooblastitelja, ki je poslovni subjekt, poslovni register pa posreduje podatek o ujemanju prejetih podatkov pri kreiranju pooblastila.

(4) Obstoj pooblastila iz evidence pooblastil se preveri za namene identifikacije in avtentikacije pooblaščenca ali pooblastitelja pred izvedbo postopka v elektronski obliki. Obstoj pooblastil iz evidence pooblastil se lahko tudi preveri z neposrednim vpogledom organa javnega sektorja v evidenco pooblastil ali povezovanjem evidence pooblastil in informacijske rešitve, v kateri je predvideno preverjanje obstoja pooblastila, če je to tehnično mogoče. Povezovanje se izvede tako, da se v evidenco pooblastil vnese podatek o EŠEI pooblaščenca ali pooblastitelja ter pridobi podatek o obstoju pooblastila in pooblastilo.

(5) Če se preverjanje obstoja pooblastila iz prejšnjega odstavka izvede prek centralne storitve za spletno prijavo in elektronski podpis, se ob tem obdelujejo podatki o tem, kdo je pooblaščenec, ki se želi prijaviti v določeno storitev, kdo je pooblastitelj, v katero storitev se želi posameznik prijaviti, ter samo pooblastilo. Podatki, ki se obdelujejo za namene preverjanja pooblastila, se hranijo izključno za čas posredovanja podatkov ponudnikom elektronskih storitev in se po posredovanju podatkov izbrišejo iz centralne storitve za spletno prijavo in elektronski podpis.

(6) Pri preverjanju obstoja pooblastila se v:

– centralnem registru prebivalstva preveri datum smrti pooblastitelja oziroma pooblaščenca tako, da evidenca pooblastil posreduje centralnemu registru prebivalstva davčno številko pooblaščenca ali pooblastitelja, ki je fizična oseba, centralni register prebivalstva pa posreduje nazaj podatek o datumu morebitne smrti,

– poslovnem registru preveri datum prenehanja pravne osebe, ki je pooblastitelj ali pooblaščenec tako, da evidenca pooblastil posreduje poslovnemu registru davčno številko pooblaščenca ali pooblastitelja, poslovni register pa posreduje nazaj podatek o datumu morebitnega prenehanja.

(7) Pooblastilo in podatki iz drugega odstavka tega člena se iz evidence pooblastil izbrišejo šest mesecev po preteku pooblastila ali po posredovanju zahteve za preklic pooblastila s strani pooblastitelja ali odpovedi s strani pooblaščenca ali pet let po zadnji uporabi tega pooblastila s strani pooblaščenca, ne glede na časovno veljavnost pooblastila.

46.b člen

(uporaba pooblastil v elektronski obliki)

Določbe tega zakona o pooblaščanju in vodenju evidence pooblastil ne vplivajo na obveznosti strank in pooblaščencev na podlagi drugih zakonov v zvezi z obveščanjem organa o obstoju, preklicu ali odpovedi pooblastila. Organ je vezan na pooblastilo, njegov preklic ali odpoved od trenutka, ko je o tem obveščen, ne glede na podatke v evidenci pooblastil.«.

**12. člen**

V 52. členu se v drugi alineji besedilo »17. členom« nadomesti z besedilom »členom 46b«.

**13. člen**

Za 53. členom se dodata nova, 5.a poglavje in 53.a člen, ki se glasita:

**»5.a Enotna kontaktna točka**

**53.a člen**

**(enotna kontaktna točka)**

Naloge enotne kontaktne točke iz prvega odstavka člena 46c Uredbe 910/2014/EU izvaja inšpekcija za informacijsko družbo.«.

**14. člen**

54. člen se spremeni tako, da se glasi:

**»54. člen**

**(prekrški ponudnika storitev zaupanja)**

(1) Z globo od 5.000 do 5.000.000 eurov oziroma do višine enega odstotka skupnega svetovnega letnega prometa pravne osebe, doseženega v preteklem poslovnem letu, odvisno od tega, kateri znesek je višji, se za prekršek kaznuje pravna oseba, če:

– začne zagotavljati kvalificirane storitve zaupanja, ne da bi bil njen kvalificirani status naveden na zanesljivem seznamu (tretji odstavek 21. člena Uredbe 910/2014/EU);

– uporablja znak zaupanja EU za kvalificirane storitve zaupanja v nasprotju s prvim odstavkom 23. člena Uredbe 910/2014/EU.

(2) Z globo od 3.000 do 5.000.000 eurov se za prekršek iz prejšnjega odstavka kaznuje samostojni podjetnik posameznik ali posameznik, ki samostojno opravlja dejavnost.

(3) Z globo od 3.000 do 5.000.000 eurov oziroma višine enega odstotka skupnega letnega prometa pravne osebe, doseženega v preteklem poslovnem letu, odvisno od tega, kateri znesek je višji, se za prekršek kaznuje pravna oseba, če kot ponudnik kvalificiranih storitev zaupanja:

1. pri zagotavljanju nekvalificiranih storitev zaupanja nima ustreznih politik in ne sprejema ustreznih ukrepov v zvezi z obvladovanjem pravnih, poslovnih, operativnih in drugih neposrednih ali posrednih tveganj (točka (a) prvega odstavka člena 19a Uredbe 910/2014/EU);

2. pri zagotavljanju nekvalificiranih storitev zaupanja brez nepotrebnega odlašanja, v vsakem primeru pa najpozneje v 24 urah po seznanitvi s kršitvami varnosti ali prekinitvami, ne obvesti nadzornega organa, določljivih prizadetih posameznikov, javnosti in po potrebi drugih pristojnih organov, kot to določa točka (b) prvega odstavka člena 19a Uredbe 910/2014/EU;

3. ne zagotovi, da je na njegovem spletišču navedena povezava do ustreznega zanesljivega seznama (drugi odstavek 23. člena Uredbe 910/2014/EU);

4. ne preveri identitete in drugih posebnih lastnosti osebe, za katero izdaja kvalificirano potrdilo ali kvalificirano elektronsko potrdilo o atributih (prvi odstavek 24. člena Uredbe 910/2014/EU);

5. pri zagotavljanju kvalificiranih storitev zaupanja ne izpolnjuje zahtev iz drugega odstavka 24. člena Uredbe 910/2014/EU;

6. preklica ne zabeleži v svoji podatkovni zbirki potrdil ali ga ne objavi pravočasno (tretji odstavek 24. člena Uredbe 910/2014/EU);

7. ne zagotovi informacij o veljavnosti ali preklicu izdanih kvalificiranih potrdil (četrti odstavek 24. člena Uredbe 910/2014/EU);

8. izda kvalificirano potrdilo za elektronski podpis, ki ne izpolnjuje zahtev iz Priloge I Uredbe 910/2014/EU (prvi odstavek 28. člena Uredbe 910/2014/EU);

9. znova aktivira kvalificirana potrdila za elektronski podpis, potem ko so bila že preklicana (četrti odstavek 28. člena Uredbe 910/2014/EU);

10. pri začasni razveljavitvi kvalificiranega potrdila za elektronski podpis ne ukrepa v skladu z drugim, tretjim, četrtim ali petim odstavkom 36. člena tega zakona;

11. omogoči ustvarjanje kvalificiranega elektronskega podpisa z napravo, ki ne izpolnjuje zahtev iz Priloge II Uredbe 910/2014/EU (prvi odstavek 29. člena Uredbe 910/2014/EU);

12. pri izvajanju upravljanja naprav za ustvarjanje kvalificiranega elektronskega podpisa na daljavo ne izpolnjuje zahtev iz prvega odstavka člena 29a Uredbe 910/2014/EU;

13. zagotavlja potrjevanje veljavnosti kvalificiranih elektronskih podpisov, ne da bi izpolnjeval zahteve iz prvega odstavka 32. člena Uredbe 910/2014/EU;

14. ne zagotovi sistema za potrjevanje veljavnosti kvalificiranega elektronskega podpisa, ki zanašajoči se stranki zagotavlja pravilne rezultate postopka potrjevanja veljavnosti in ji omogoča odkrivanje vseh zadevnih varnostnih vprašanj v skladu z drugim odstavkom 32. člena Uredbe 910/2014/EU;

15. zagotavlja potrjevanje veljavnosti naprednih elektronskih podpisov, ki temeljijo na kvalificiranih potrdilih, ne da bi izpolnjeval zahteve iz prvega odstavka člena 32a Uredbe 910/2014/EU;

16. ne zagotovi sistema za potrjevanje veljavnosti naprednega elektronskega podpisa, ki temelji na kvalificiranem potrdilu ter stranki, ki se nanj zanaša, zagotavlja pravilne rezultate postopka potrjevanja veljavnosti in ji omogoča, da zazna vse zadevne varnostne probleme v skladu z drugim odstavkom člena 32a Uredbe 910/2014/EU;

17. zagotavlja kvalificirano storitev potrjevanja veljavnosti kvalificiranih elektronskih podpisov, ne da bi izpolnjeval zahteve iz prvega odstavka 33. člena Uredbe 910/2014/EU;

18. zagotavlja kvalificirano storitev hrambe kvalificiranih elektronskih podpisov, ne da bi izpolnjeval zahteve iz prvega odstavka 34. člena Uredbe 910/2014/EU;

19. pred začetkom zagotavljanja nekvalificirane storitve zaupanja, in sicer najmanj osem dni pred začetkom izvajanja te storitve, ne obvesti nadzornega organa za storitve zaupanja v skladu s prvim odstavkom 22. člena tega zakona;

20. ne prekliče kvalificiranih potrdil v primerih iz prvega odstavka 34. člena tega zakona;

21. ne prekliče kvalificiranih potrdil v primeru iz drugega odstavka 34. člena tega zakona;

22. nima določenega načina obveščanja iz tretjega odstavka 34. člena tega zakona;

23. izvede preklic v nasprotju s tretjim odstavkom 35. člena tega zakona;

24. izda kvalificirano potrdilo za elektronski žig, ki ne izpolnjuje zahtev iz Priloge III Uredbe 910/2014/EU (prvi odstavek 38. člena Uredbe 910/2014/EU);

25. znova aktivira kvalificirana potrdila za elektronski žig, potem ko so bila že preklicana (četrti odstavek 38. člena Uredbe 910/2014/EU);

26. omogoči ustvarjanje kvalificiranega elektronskega žiga z napravo, ki ne izpolnjuje zahtev iz Priloge II Uredbe 910/2014/EU (prvi odstavek 39. člena Uredbe 910/2014/EU);

27. pri izvajanju upravljanja naprav za ustvarjanje kvalificiranega elektronskega žiga na daljavo smiselno ne izpolnjuje zahtev iz člena 29a Uredbe 910/2014/EU (člen 39a Uredbe 910/2014/EU);

28. zagotavlja potrjevanje veljavnosti in hrambo kvalificiranih elektronskih žigov, ne da bi smiselno izpolnjeval zahteve iz 32., 33. in 34. člena Uredbe 910/2014/EU (40. člen Uredbe 910/2014/EU);

29. zagotavlja potrjevanje veljavnosti naprednih elektronskih žigov, ki temeljijo na kvalificiranih potrdilih ali sistem za potrjevanje veljavnosti naprednega elektronskega žiga, ki temelji na kvalificiranem potrdilu, ne da bi smiselno izpolnjeval zahteve iz člena 32a Uredbe 910/2014/EU (člen 40a Uredbe 910/2014/EU);

30. izda kvalificirani elektronski časovni žig v nasprotju z zahtevami iz 42. člena Uredbe 910/2014/EU;

31. zagotavlja kvalificirane storitve elektronske priporočene dostave v nasprotju z zahtevami iz prvega odstavka 44. člena Uredbe 910/2014/EU;

32. izda kvalificirano potrdilo za avtentikacijo spletišč, ki ne izpolnjuje zahtev iz Priloge IV Uredbe 910/2014/EU (prvi odstavek 45. člena Uredbe 910/2014/EU);

33. izda kvalificirana elektronska potrdila o atributih, ki ne izpolnjujejo zahteve iz Priloge V Uredbe 910/2014/EU (prvi odstavek člena 45d Uredbe 910/2014/EU);

34. ne upošteva dodatnih pravil za zagotavljanje storitev elektronskega potrjevanja atributov (člen 45h Uredbe 910/2014/EU);

35. ne upošteva zahtev za kvalificirane storitve elektronskega arhiviranja (prvi odstavek člena 45j Uredbe 910/2014/EU);

36. ne upošteva zahtev za kvalificirane elektronske evidence (prvi odstavek člena 45l Uredbe 910/2014/EU);

37. ne hrani osebnih in drugih podatkov iz 27. člena tega zakona še deset let po prenehanju veljavnosti izdanega kvalificiranega potrdila ali deset let po koncu postopka, če se postopek ni končal z izdajo kvalificiranega potrdila.

(4) Z globo od 2.000 do 5.000.000 eurov se za prekršek iz prejšnjega odstavka kaznuje samostojni podjetnik posameznik ali posameznik, ki samostojno opravlja dejavnost.

(5) Z globo od 1.000 do 10.000 eurov se kaznuje odgovorna oseba pravne osebe, odgovorna oseba samostojnega podjetnika posameznika, odgovorna oseba posameznika, ki samostojno opravlja dejavnost, ali odgovorna oseba v državnem organu ali v samoupravni lokalni skupnosti, ki stori prekršek iz prvega ali tretjega odstavka tega člena.

(6) Z globo od 2.000 do 5.000.000 eurov oziroma do višine enega odstotka skupnega svetovnega letnega prometa pravne osebe, doseženega v preteklem poslovnem letu, odvisno od tega, kateri znesek je višji, se za prekršek kaznuje ponudnik storitev zaupanja ali kvalificiranih storitev zaupanja, ki kot pravna oseba še naprej opravlja dejavnost, čeprav mu je nadzorni organ delno ali v celoti prepovedal opravljanje dejavnosti.

(7) Z globo od 2.000 do 5.000.000 eurov se za prekršek kaznuje ponudnik storitev zaupanja ali kvalificiranih storitev zaupanja, ki kot samostojni podjetnik posameznik ali posameznik, ki samostojno opravlja dejavnost, stori prekršek iz prejšnjega odstavka.

(8) Z globo od 1.000 do 10.000 eurov se kaznuje odgovorna oseba pravne osebe, odgovorna oseba samostojnega podjetnika posameznika, odgovorna oseba posameznika, ki samostojno opravlja dejavnost, ali odgovorna oseba v državnem organu ali v samoupravni lokalni skupnosti, ki stori prekršek iz šestega odstavka tega člena.

(9) Letni svetovni promet iz prvega in šestega odstavka tega člena se določi glede na zadnje razpoložljive računovodske izkaze, ki jih je odobril pristojni organ družbe, oziroma glede na skupni letni promet ali ustrezne vrste prihodka, ki izhaja iz zadnje razpoložljive konsolidirane letne bilance, ki jo je odobril pristojni organ matične družbe, če pravna oseba pripravi konsolidirane računovodske izkaze na podlagi zakona, ki ureja gospodarske družbe, pri čemer se upošteva višji znesek.«.

**15. člen**

Za 54. členom se doda nov, 54.a člen, ki se glasi:

**»54.a člen**

**(prekrški ponudnikov spletnih brskalnikov)**

(1) Z globo od 5.000 do 5.000.000 eurov oziroma do višine enega odstotka skupnega svetovnega letnega prometa pravne osebe, doseženega v preteklem poslovnem letu, odvisno od tega, kateri znesek je višji, se za prekršek kaznuje pravna oseba, če:

– ne prizna kvalificiranih potrdil za avtentikacijo spletišč (odstavek 1a 45. člena Uredbe 910/2014/EU);

– ne zagotovi, da so podatki o identiteti, potrjeni v potrdilu, in dodatni potrjeni atributi prikazani na uporabniku prijazen način (odstavek 1a 45. člena Uredbe 910/2014/EU);

– ne zagotovi podpore in interoperabilnosti s kvalificiranimi potrdili za avtentikacijo spletišč po prvih petih letih delovanja kot ponudnik storitev brskanja po spletu (odstavek 1a 45. člena Uredbe 910/2014/EU);

– sprejme preventivne ukrepe na področju kibernetske varnosti v zvezi s kvalificiranimi potrdili za avtentikacijo spletišč, kadar niso podani utemeljeni pomisleki, povezani s kršitvami varnosti ali izgubo celovitosti identificiranega potrdila ali sklopa potrdil (drugi odstavek člena 45a Uredbe 910/2014/EU);

– o svojih pomislekih brez nepotrebnega odlašanja uradno ne obvesti Evropske komisije, pristojnega nadzornega organa, subjekta, za katerega je bilo potrdilo izdano, in ponudnika kvalificiranih storitev zaupanja, ki je izdal navedeno potrdilo ali sklop potrdil, skupaj z opisom ukrepov, sprejetih za njihovo odpravo, kot to določa tretji odstavek člena 45a Uredbe 910/2014/EU.

(2) Z globo od 3.000 do 5.000.000 eurov se za prekršek iz prejšnjega odstavka kaznuje samostojni podjetnik posameznik ali posameznik, ki samostojno opravlja dejavnost.

(3) Z globo od 1.000 do 10.000 eurov se kaznuje odgovorna oseba pravne osebe, odgovorna oseba samostojnega podjetnika posameznika, odgovorna oseba posameznika, ki samostojno opravlja dejavnost, ali odgovorna oseba v državnem organu ali v samoupravni lokalni skupnosti, ki stori prekršek iz prvega odstavka tega člena.

(4) Letni svetovni promet iz prvega odstavka tega člena se določi glede na zadnje razpoložljive računovodske izkaze, ki jih je odobril pristojni organ družbe, oziroma glede na skupni letni promet ali ustrezne vrste prihodka, ki izhaja iz zadnje razpoložljive konsolidirane letne bilance, ki jo je odobril pristojni organ matične družbe, če pravna oseba pripravi konsolidirane računovodske izkaze na podlagi zakona, ki ureja gospodarske družbe, pri čemer se upošteva višji znesek.«.

**16. člen**

56. člen se spremeni tako, da se glasi:

»56. člen

(nezakonita uporaba sredstva elektronske identifikacije in nezakonita uporaba kvalificiranega potrdila)

(1) Z globo od 500 do 1.000 eurov se kaznuje imetnik sredstva elektronske identifikacije – posameznik, če sredstva elektronske identifikacije ne uporablja osebno ali ga ne hrani s skrbnostjo dobrega gospodarja oziroma posameznik, ki uporabi sredstvo elektronske identifikacije drugega imetnika (prvi odstavek 4. člena tega zakona).

(2) Z globo od 500 do 1.000 eurov se kaznuje posameznik, ki je imetnik kvalificiranega potrdila, če podatkov, ki so potrebni za njegovo uporabo, ne uporablja osebno ali ne hrani s skrbnostjo dobrega gospodarja oziroma posameznik, ki uporabi podatke za ustvarjanje elektronskega podpisa ali podatke za avtentikacijo spletišč drugega imetnika, ki je fizična oseba (drugi odstavek 4. člena tega zakona).

(3) Z globo od 1.000 do 4.000 eurov se kaznuje imetnik kvalificiranega potrdila, ki je pravna oseba, samostojni podjetnik posameznik ali posameznik, ki samostojno opravlja dejavnost, če podatkov, ki so potrebni za njegovo uporabo, ne uporablja ali ne hrani s skrbnostjo dobrega gospodarstvenika oziroma posameznik, ki uporabi podatke za ustvarjanje elektronskega žiga ali podatke za avtentikacijo spletišč drugega imetnika, ki je pravna oseba, samostojni podjetnik posameznik ali posameznik, ki samostojno opravlja dejavnost (tretji odstavek 4. člena tega zakona).

(4) Z globo od 500 do 1.000 eurov se kaznuje odgovorna oseba pravne osebe, odgovorna oseba samostojnega podjetnika posameznika ali odgovorna oseba posameznika, ki samostojno opravlja dejavnost, če stori prekršek iz prejšnjega odstavka.«.

PREHODNI IN KONČNA DOLOČBA

**17. člen**

**(uskladitev podzakonskega akta)**

Uredba o določitvi sredstev elektronske identifikacije in uporabi centralne storitve za spletno prijavo in elektronski podpis (Uradni list RS, št. 29/22) se uskladi s tem zakonom v treh mesecih od njegove uveljavitve.

**18. člen**

**(začetek uporabe)**

Nova 46.a in 46.b člen zakona se začneta uporabljati eno leto po uveljavitvi tega zakona.

**19. člen**

**(začetek veljavnosti)**

Ta zakon začne veljati petnajsti dan po objavi v Uradnem listu Republike Slovenije.

**III. OBRAZLOŽITEV**

**K 1. členu:**

S predlaganim 1. členom se spreminja in dopolnjuje uvodna določba Zakona o elektronski identifikaciji in storitvah zaupanja (Uradni list RS, št. 121/21, 189/21 – ZDU-1M in 18/23 – ZDU-1O; v nadaljnjem besedilu: ZEISZ) s sklicem na Uredbo (EU) 2024/1183 Evropskega parlamenta in Sveta o spremembi Uredbe (EU) št. 910/2014 o vzpostavitvi okvira za evropsko digitalno identiteto (v nadaljnjem besedilu: Uredba eIDAS 2.0), ki je začela veljati maja 2024. Poglavitna novost je uvedba evropske denarnice za digitalno identiteto, ki jo bodo morale države članice zagotoviti vsem svojim državljanom in podjetjem predvidoma do konca leta 2026. Za celovito uvedbo novosti, vnesenih v Uredbo (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in razveljavitvi Direktive 1999/93/ES (UL L št. 257 z dne 28. 8. 2014, str. 73, v nadaljnjem besedilu: Uredba 910/2014/EU), so oblikovani dodatni tehnični standardi, za njihovo uveljavitev pa je Evropska komisija pripravila nadaljnje izvedbene akte. Zato se v okviru tega predloga zakona predlagajo dopolnitve veljavnega zakona le v povezavi s tistimi dopolnitvami Uredbe 910/2014/EU, ki se morajo v domačem pravu izvajati takoj oziroma brez odlašanja (določitev enotne kontaktne točke in posodobitev kazenskih določb za izvajanje Uredbe 910/2014/EU). Predvidoma bo novela zakona, ki bo prinesla še ukrepe za uvedbo evropske digitalne denarnice in s katero bo zaključen prenos Uredbe eIDAS 2.0, sprejete v letu 2026.

**K 2. členu**

ZEISZ je z namenom preprečevanja zlorab in kraje identitete v 4. členu vzpostavil obveznost za imetnika sredstva elektronske identifikacije, da ga uporablja osebno in s skrbnostjo dobrega gospodarja, kar v skladu s prvim odstavkom 6. člena Obligacijskega zakonika (Uradni list RS, št. 97/07 – uradno prečiščeno besedilo, 64/16 – odl. US in 20/18 – OROZ631) pomeni, da mora ravnati s skrbnostjo, ki se v pravnem prometu zahteva pri ustrezni vrsti obligacijskih razmerij (skrbnost dobrega gospodarstvenika oziroma skrbnost dobrega gospodarja). Glede na pravno teorijo se ta standard uporablja za subjekte v obligacijskih razmerjih, ki imajo položaj laika, to je neprofesionalne osebe, njihovo ravnanje pa se presoja po najpogostejšem ravnanju subjektov, ki imajo enake značilnosti kot tisti, čigar ravnanje presojamo v enakih okoliščinah. Kot merilo pa je treba upoštevati starost, izobrazbo, pričakovano ravnanje razumnega človeka v danem položaju in drugo. S smiselno enakim namenom je bila v drugem odstavku vzpostavljena enaka obveznost tudi za imetnika kvalificiranega potrdila.

Ker pa se je v praksi izkazalo, da je obstoječi člen nekoliko pomanjkljiv ter zato omogoča zlorabe oziroma nepooblaščeno uporabo podatkov, predlagani člen dopolnjuje obstoječi 4. člen, in sicer na način, da se jasno in celovito določi obveznost skrbnosti ravnanja imetnika kvalificiranega potrdila v primerih, ko je njegov imetnik fizična oseba, in v primerih, ko je imetnik pravna oseba, samostojni podjetnik posameznik ali posameznik, ki samostojno opravlja dejavnost. Iz enakih razlogov (nevarnost zlorab oziroma nepooblaščene uporabe podatkov) so z dopolnitvijo 4. člena ZEISZ izrecno prepovedane uporabe sredstev elektronske identifikacije in podatkov, potrebnih za uporabo kvalificiranega potrdila, ki jo izvedejo druge osebe, ki niso imetniki podatkov oziroma sredstva elektronske identifikacije. Potrebo po navedeni prepovedi potrjujejo tudi ravnanja iz prakse, ko so ponudniki storitev od imetnika navedenih sredstev zahtevali tudi podatke, ki so potrebni za njihovo uporabo (npr. zasebni ključ, geslo za dostop do zasebnega ključa...).

**K 3. členu:**

Sprememba je potrebna zaradi uskladitve z novelo Zakona o osebni izkaznici (Uradni list RS, št. [17/25](https://www.uradni-list.si/glasilo-uradni-list-rs/vsebina/2025-01-0584); v nadaljnjem besedilu: ZOIzk-1C), ki je odpravila spodnjo starostno omejitev za pridobitev elektronske osebne izkaznice (ta vsebuje sredstvi elektronske identifikacije ter kvalificirano potrdilo za elektronski podpis). Ta starostna omejitev je bila do sprejetja novele zamejena na dvanajst let. Z uveljavitvijo določil novele bo že osebna izkaznica novorojenčka vsebovala med drugim tudi sredstvo elektronske identifikacije nizke ravni zanesljivosti. Ker bodo starši z rojstvom otroka lahko pridobili takšno osebno izkaznico novorojenčka, jo bodo lahko uporabili tudi kot kartico zdravstvenega zavarovanja, kar imetnikom nove osebne izkaznice, starejšim od dvanajst let, že zdaj omogoča čip na osebni izkaznici, na katerem je nameščeno sredstvo elektronske identifikacije nizke ravni zanesljivosti. Gre za pobudo Zavoda za zdravstveno zavarovanje Republike Slovenije, da bi se zmanjšalo neekonomično izdajanje kartic zdravstvenega zavarovanja pri zavarovancih, mlajših od dvanajst let, ki sicer že imajo osebno izkaznico in jo tudi uporabljajo (bodisi sami ali pa po skrbnikih), vendar ne kot kartico zdravstvenega zavarovanja, saj ne vsebuje sredstva elektronske identifikacije. Ker pa je na osebni izkaznici tudi slika imetnika osebne izkaznice, lahko to pomeni tudi korak k zmanjšanju pomot pri istovetnosti obravnavanega pacienta.

Navedena rešitev je stroškovno smotrna ter okolju prijazna.

**K 4. členu:**

Sprememba je potrebna zaradi napačnega sklicevanja na podatke poslovnega subjekta iz drugega odstavka 26. člena zakona (evidenca imetnikov kvalificiranih potrdil za elektronski žig), ki jih mora vsebovati evidenca imetnikov kvalificiranih potrdil, če se izdaja kvalificirano potrdilo za elektronski podpis fizične osebe pri poslovnem subjektu.

**K 5. členu:**

Sprememba v prvem, drugem in tretjem odstavku 29. člena ZEISZ je potrebna zaradi spremenjenega sklicevanja iz točke (a) prvega odstavka 24. člena Uredbe 910/2014/EU na točko (d) odstavka 1a 24. člena Uredbe 910/2014/EU.

**K 6. členu:**

Sprememba je potrebna zaradi napačnega sklicevanja na podatke poslovnega subjekta iz drugega odstavka 26. člena zakona (evidenca imetnikov kvalificiranih potrdil za elektronski žig), za katere je verodostojni vir Poslovni register Slovenije.

**K 7. členu:**

Zakon v prvem odstavku 41. člena določa, da naloge v zvezi s prijavo in preverjanjem istovetnosti imetnikov v postopkih izdaje in upravljanja kvalificiranih potrdil ponudnika kvalificiranih storitev zaupanja Republika Slovenija lahko opravljajo le državni organi. V tem primeru ima državni center za storitve zaupanja SI-TRUST, ki deluje v okviru Ministrstva za digitalno preobrazbo ter izdaja kvalificirana digitalna potrdila za posameznike, poslovne subjekte in državne organe, v svojih notranjih pravilih določene pogoje in način izvajanja nalog prijavne službe.

Čeprav člen že v veljavnem besedilu omogoča široko mrežo prijavnih služb v različnih državnih organih, kar sicer že omogoča določeno geografsko dostopnost do storitev zaupanja, se je pojavila potreba, da se domet prijavne službe razširi. S predlagano spremembo se prijavna služba širi tudi na centre za socialno delo za svoje zaposlene in javne agencije. Te bodo po spremembi zakonodaje izvajale prijavno službo za zaposlene pri poslovnih subjektih, in sicer v obsegu ter na način, kot se zdaj izvaja na finančnih uradih FURS. Ker je za delovanje prijavne službe pomembna predvsem geografska razpršenost lokacij, je ta širitev predvidena predvsem na izpostave AJPES. Po drugi strani pa je namen širitve prijavne službe na centre za socialno delo, ki bodo izvajali prijavno službo za svoje zaposlene, izenačiti naloge centrov za socialno delo z nalogami drugih državnih organov, saj se za oboje zagotavlja brezplačno izvajanje kvalificiranih storitev zaupanja v skladu s predpisi, ki urejajo financiranje centralnega informacijsko-komunikacijskega sistema.

**K 8. členu:**

Predlaga se črtanje vsebine, ki se dotika ustvarjanja pooblastil v elektronski obliki za identifikacijo in avtentikacijo pooblaščenca in njihovo uporabo v pravnem prometu. Ta je z vidika preglednosti vsebovana v predlaganem novem, 45.a členu (pooblastilo v elektronski obliki), ki celovito ureja to področje. Glej obrazložitev k 9. členu.

**K 9. členu:**

Kot je navedeno v obrazložitvi k 8. členu, se predlagani novi 45.a člen dotika področja ustvarjanja pooblastil v elektronski obliki za identifikacijo in avtentikacijo pooblaščenca in njihovo uporabo v pravnem prometu. Pri tem je treba poudariti, da pod »pravni promet« spadajo tudi postopki pred organi, a le v primeru, če drugi predpisi ne določajo drugače, da namreč zahtevajo točno določeno identifikacijo ali celo fizično prisotnost posameznika.

Predlagana je sprememba, ki bi lahko državljanom omogočila lažji dostop do sprejemnih mest za ustvarjanje pooblastil v elektronski obliki za osebe, ki morda niso vešče uporabe elektronskega načina podeljevanja pooblastil. Z upravnih enot se možnost za sprejemna mesta lahko razširi tudi na morebitna druga mesta (na primer na zdravstvene domove), saj ima vlada možnost, da z uredbo določi tudi druge organe, pristojne za prejem pooblastil. Natančneje je tudi določen proces podeljevanja pooblastila na teh sprejemnih mestih.

**K 10. členu:**

V predlaganem členu so zaradi predlaganega novega 45.a člena vsebovani popravki nomotehnične narave. Zaradi vsebine, vsebovane v predlaganem novem, 46.a členu, pa se črtajo zadevni odstavki. Več v obrazložitvi k 11. členu (predlagani novi 46.a člen – evidenca pooblastil v elektronski obliki).

**K 11. členu:**

S predlaganim 46.a členom se vzpostavi evidenca pooblastil v elektronski obliki. Na ta način bodo uporabniki pooblastil – to so navadno organi ali sistemi, ki se zanašajo na pooblastilo v elektronski obliki – lahko preverjali realno stanje obstoja pooblastil, saj bo s tehničnimi mehanizmi vzpostavljen sistem preverjanja.

Natančno je določen način preverjanja ustreznosti podatkov v uradnih registrih, kot sta centralni register prebivalstva za fizične osebe in poslovni register za poslovne subjekte.

Jasneje so določeni tudi roki hrambe pooblastil v elektronski obliki in pa to, da se podatki izbrišejo po poteku roka hrambe. Uvedba evidence omogoča tudi beleženje zadnjega datuma uporabe pooblastila. Brez evidence to ni bilo mogoče, saj bo vsaka uporaba pooblastila povezana s preverjanjem obstoja v evidenci pooblastil. Za zagotovitev, da vodenje evidence ne vpliva na ureditev obveznosti pooblastiteljev in pooblaščencev v drugih zakonih (veljavnost pooblastila, predloženega organu, obveščanje organa o obstoju, preklicu ali odpovedi pooblastila po ZUP, ZPP, ZKP in drugih zakonih), torej da se z vzpostavitvijo uradne evidence ne spreminjajo že vzpostavljene obveznosti organov, je v vsebino predloga zakona vključeno besedilo novega 46.b člena o uporabi pooblastil v elektronski obliki. Izrecno je določeno, da je organ vezan na pooblastilo, njegov preklic ali odpoved šele od trenutka, ko je o tem obveščen, in ni dolžan preverjati podatkov v evidenci pooblastil.

**K 12. členu:**

Sprememba je potrebna zaradi spremenjenega sklicevanja iz 17. člena na 46b člen Uredbe 910/2014/EU v drugi alineji 52. člena ZEISZ.

**K 13. členu:**

S predlaganim členom se za izvajanje določbe 46c člena Uredbe 910/2014/EU, ki se mora v nacionalnem pravu uporabljati takoj oziroma brez odlašanja, v ZEISZ doda novo poglavje »5.a Enotna kontaktna točka« z novim 53.a členom. Na njegovi podlagi naloge enotne kontaktne točke iz prvega odstavka 46c člena Uredbe 910/2014/EU izvaja inšpekcija za informacijsko družbo.

**K 14. členu:**

S predlaganim členom se zaradi sprememb Uredbe 910/2014/EU posodabljajo prekrški za ponudnika storitev zaupanja (54. člena ZEISZ) in se uveljavlja tudi zahteva 16. člena Uredbe 910/2014/EU, na podlagi katere morajo države članice določiti znesek kazni z najvišjimi globami v višini najmanj: (a) 5 000 000 evrov, kadar je ponudnik storitev zaupanja fizična oseba, ali (b) kadar je ponudnik storitev zaupanja pravna oseba, 5 000 000 evrov ali 1 % skupnega svetovnega letnega prometa podjetja, ki mu pripada ponudnik storitev zaupanja, v poslovnem letu pred letom, v katerem je prišlo do kršitve, pri čemer se upošteva višji znesek. Predlagana določba tega člena tako v ZEISZ uveljavlja razpon med najnižjo globo v znesku 5.000 evrov in najvišjo globo 5.000.000 evrov oziroma do višine enega odstotka skupnega svetovnega letnega prometa pravne osebe, odvisno od tega, kateri znesek je višji.

**K 15. členu:**

Predlog člena določa globe, ki se lahko izrečejo ponudnikom spletnih brskalnikov za kršitve Uredbe 910/2014/EU in se skladno s 16. členom Uredbe 910/2014/EU uveljavlja razpon med najnižjo globo v znesku 5.000 evrov in najvišjo globo, 5.000.000 evrov, oziroma do višine enega odstotka skupnega svetovnega letnega prometa pravne osebe – odvisno od tega, kateri znesek je višji. Predlagana vključitev v ZEISZ je potrebna zaradi dopolnjenih zahtev za kvalificirana potrdila za avtentikacijo spletišč v določbi 1a. odstavka 45. člena Uredbe 910/2014/EU in zaradi dopolnitve s preventivnimi ukrepi na področju kibernetske varnosti v določbi 45a člena Uredbe 910/2014/EU.

**K 16. členu:**

Sprememba obstoječega 56. člena je potrebna zaradi razširitve prepovedanih ravnanj tako v zvezi s sredstvom elektronske identifikacije kot kvalificiranim potrdilom imetnikov, ki jih prinaša predlagana sprememba 4. člena. Nadalje se zaradi predlagane spremembe, ki opredeljuje prepovedano uporabo sredstva elektronske identifikacije ter prepovedano uporabo podatkov za ustvarjanje elektronskega podpisa, elektronskega žiga ali za avtentikacijo spletišča s strani drugih oseb, 56. člen razširja tudi za namen sankcioniranja teh ravnanj. Glej še obrazložitev k 2. členu.

**K 17. členu:**

Predlagani člen vzpostavlja obveznost in rok za sprejem uskladitve predmetne uredbe, ki je nujna zaradi skladnosti z novim, spremenjenim besedilom veljavnega zakona.

**K 18. členu:**

S predlaganim členom se za uveljavitev določb, ki se nanašajo na evidenco pooblastil v elektronski obliki (novi, 46.a člen) in uporabo pooblastil v elektronski obliki (novi 46.b člen), ter za vzpostavitev povezav evidenc (uvedba tehničnih povezav s centralnim registrom prebivalstva) določi prehodno obdobje enega leta od uveljavitve tega zakona.

**K 19. členu:**

S členom se določi *vacatio legis*.

**IV. BESEDILO ČLENOV, KI SE SPREMINJAJO**

**1. člen**

**(vsebina in namen zakona)**

(1) Ta zakon ureja osebno elektronsko identiteto, ki jo dodeli Republika Slovenija, in sredstva elektronske identifikacije, s katerimi se dokazuje ta elektronska identiteta, ter na tej elektronski identiteti temelječo shemo elektronske identifikacije v skladu z zahtevami iz Uredbe (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in razveljavitvi Direktive 1999/93/ES (UL L št. 257 z dne 28. 8. 2014, str. 73, v nadaljnjem besedilu: Uredba 910/2014/EU) za priglasitev shem elektronske identifikacije ter pristojne organe in kazenske določbe za izvajanje Uredbe 910/2014/EU.

(2) Ta zakon ureja storitve zaupanja v delu, kjer Uredba 910/2014/EU to omogoča.

**4. člen**

**(skrbnost ravnanja imetnika)**

(1) Imetnik sredstva elektronske identifikacije mora sredstvo uporabljati osebno in s skrbnostjo dobrega gospodarja.

(2) Imetnik kvalificiranega potrdila mora podatke, ki so potrebni za njegovo uporabo, hraniti s skrbnostjo dobrega gospodarja ali gospodarstvenika.

**5. člen**

**(osebna elektronska identiteta)**

(1) Z osebno elektronsko identiteto fizična oseba izkazuje svojo istovetnost pri elektronskem poslovanju.

(2) Osebno elektronsko identiteto pridobi oseba s pridobitvijo prvega sredstva elektronske identifikacije.

(3) Oseba ima eno osebno elektronsko identiteto, ki jo lahko dokazuje z več sredstvi elektronske identifikacije.

(4) Osebno elektronsko identiteto lahko pridobi oseba, ki dopolni šest let, in preneha ob smrti osebe ali izgubi statusa iz petega in šestega odstavka tega člena, ki je podlaga za pridobitev osebne elektronske identitete.

(5) Osebno elektronsko identiteto lahko pridobi državljan Republike Slovenije (v nadaljnjem besedilu: državljan).

(6) Osebno elektronsko identiteto lahko pridobi tujec, ki ima v Republiki Sloveniji prijavljeno stalno ali začasno prebivališče.

**25. člen**

**(evidenca imetnikov kvalificiranih potrdil za elektronski podpis)**

(1) Ponudnik kvalificiranih storitev zaupanja, registriran v Republiki Sloveniji, za identifikacijo in preverjanje identifikacijskih podatkov fizične osebe, za katero se izdaja kvalificirano potrdilo za elektronski podpis, ter za izdajo kvalificiranega potrdila za elektronski podpis in zagotavljanje njegove uporabe vodi evidenco imetnikov kvalificiranih potrdil za elektronski podpis.

(2) Evidenca imetnikov kvalificiranih potrdil za elektronski podpis vsebuje naslednje podatke:

1.identifikacijske podatke kvalificiranega potrdila za elektronski podpis;

2.identifikacijske podatke naprave za ustvarjanje kvalificiranega elektronskega podpisa;

3.osebno ime imetnika;

4.vrsto in številko veljavne javne listine imetnika, opremljene s fotografijo, ki jo je izdal državni organ, oziroma navedbo postopka, na podlagi katerega je bila opravljena identifikacija imetnika;

5.EŠEI imetnika;

6.davčno številko imetnika;

7.rojstni datum imetnika;

8.stalno prebivališče ali stalni naslov v tujini, začasno prebivališče ali začasni naslov v tujini in naslov za vročanje, če je to potrebno za pridobitev kvalificiranega potrdila za elektronski podpis;

9.telefonsko številko imetnika, če jo imetnik posreduje ali če je to potrebno za pridobitev kvalificiranega potrdila za elektronski podpis;

10.naslov elektronske pošte imetnika, če ga imetnik posreduje ali če je to potrebno za pridobitev kvalificiranega potrdila za elektronski podpis;

11.status kvalificiranega potrdila za elektronski podpis;

12.obdobje veljavnosti kvalificiranega potrdila za elektronski podpis;

13.obdobje začasne razveljavitve kvalificiranega potrdila za elektronski podpis;

14.datum preklica kvalificiranega potrdila za elektronski podpis.

(3) Če se izdaja kvalificirano potrdilo za elektronski podpis fizične osebe pri poslovnem subjektu, evidenca imetnikov kvalificiranih potrdil poleg podatkov iz prejšnjega odstavka vsebuje tudi podatke poslovnega subjekta iz 2., 3., 4., 5. in 7. točke drugega odstavka 26. člena tega zakona.

(4) Določila tega člena, ki veljajo za kvalificirana potrdila za elektronski podpis, smiselno veljajo tudi v primeru izdaje kvalificiranega potrdila za avtentikacijo spletišč, če je imetnik fizična oseba.

**29. člen**

**(identifikacija ob izdaji kvalificiranih potrdil)**

(1) Za izdajo kvalificiranega potrdila za elektronski podpis ali avtentikacijo spletišč fizični osebi v skladu s točko (a) prvega odstavka 24. člena Uredbe 910/2014/EU ponudnik kvalificirane storitve zaupanja izvede identifikacijo fizične osebe v skladu s prvo alinejo pod točko b) prvega odstavka 10. člena tega zakona.

(2) Za izdajo kvalificiranega potrdila za elektronski podpis fizične osebe pri poslovnem subjektu v skladu s točko (a) prvega odstavka 24. člena Uredbe 910/2014/EU ponudnik kvalificirane storitve zaupanja izvede:

- identifikacijo fizične osebe, za katero se izdaja kvalificirano potrdilo, na način, kot je naveden v prejšnjem odstavku;

- preverjanje poslovnega subjekta, za potrebe katerega se izdaja kvalificirano potrdilo, na podlagi podatkov poslovnega subjekta iz verodostojnega vira države, v kateri je poslovni subjekt registriran.

(3) Za izdajo kvalificiranega potrdila za elektronski žig ali avtentikacijo spletišč poslovnemu subjektu v skladu s točko (a) prvega odstavka 24. člena Uredbe 910/2014/EU ponudnik kvalificirane storitve zaupanja izvede:

- identifikacijo pooblaščenega predstavnika poslovnega subjekta, za potrebe katerega se izdaja kvalificirano potrdilo, na način, kot je naveden v prvem odstavku tega člena;

- preverjanje poslovnega subjekta, za potrebe katerega se izdaja kvalificirano potrdilo, na podlagi podatkov poslovnega subjekta iz verodostojnega vira države, v kateri je poslovni subjekt registriran.

(4) Sprejem zahtevkov za izdajo, preklic in začasno razveljavitev kvalificiranega potrdila ter identifikacijo iz tega člena lahko izvede prijavna služba.

**31. člen**

**(verodostojni vir v Republiki Sloveniji)**

(1) Verodostojni vir podatkov o državljanih Republike Slovenije je centralni register prebivalstva, in sicer za podatke iz 3., 6., 7. in 8. točke drugega odstavka 25. člena tega zakona.

(2) Verodostojna vira podatkov o tujcih v Republiki Sloveniji sta centralni register prebivalstva in davčni register, in sicer za podatke iz 3., 6., 7. in 8. točke drugega odstavka 25. člena tega zakona.

(3) Verodostojni vir podatkov o poslovnih subjektih, registriranih v Republiki Sloveniji, je Poslovni register Slovenije (v nadaljnjem besedilu: poslovni register), in sicer za podatke iz 2., 3. in 4. točke drugega odstavka 26. člena tega zakona ter podatek o osebnem imenu zastopnika poslovnega subjekta iz 5. točke drugega odstavka 26. člena tega zakona.

**41. člen**

**(prijavna služba ponudnika kvalificiranih storitev zaupanja Republika Slovenija)**

(1) Naloge v zvezi s prijavo in preverjanjem istovetnosti imetnikov v postopkih izdaje in upravljanja kvalificiranih potrdil ponudnika kvalificiranih storitev zaupanja Republika Slovenija lahko opravljajo državni organi.

(2) Ponudnik kvalificiranih storitev zaupanja Republika Slovenija v svojih notranjih pravilih določi pogoje in način izvajanja nalog prijavne službe.

(3) Ponudnik kvalificiranih storitev zaupanja Republika Slovenija ima pravico vpogleda v dokumentacijo, ki jo v postopkih izdaje in upravljanja kvalificiranih potrdil hranijo prijavne službe.

**45. člen**

**(centralna storitev za spletno prijavo in elektronski podpis)**

(1) Centralna storitev za spletno prijavo in elektronski podpis je informacijska rešitev:

- preko katere se posameznik identificira in avtenticira z uporabo sredstev elektronske identifikacije;

- preko katere posameznik lahko elektronsko podpiše dokument z uporabo potrdila za elektronski podpis;

- ki zagotavlja funkcionalnosti čezmejne avtentikacije v skladu s 6. členom Uredbe 910/2014/EU;

- ki zagotavlja ustvarjanje pooblastil v elektronski obliki za identifikacijo in avtentikacijo pooblaščenca in njihovo uporabo v pravnem prometu.

(2) Centralno storitev za spletno prijavo in elektronski podpis iz prejšnjega odstavka lahko za svoje poslovanje uporabljajo organi javnega sektorja, ki ponujajo elektronske storitve. Za te organe je storitev brezplačna.

(3) Centralno storitev za spletno prijavo in elektronski podpis iz prvega odstavka tega člena lahko za svoje poslovanje uporabljajo ponudniki elektronskih storitev, registrirani v Republiki Sloveniji.

(4) Ne glede na prejšnji odstavek lahko storitev iz tretje alineje prvega odstavka tega člena za svoje poslovanje uporabljajo vsi ponudniki elektronskih storitev.

(5) Vlada z uredbo določi tehnične pogoje in tehnične specifikacije za izvajanje drugega, tretjega in četrtega odstavka tega člena. Vlada z uredbo določi tudi cenik storitev za ponudnike elektronskih storitev.

(6) Pooblastilo v elektronski obliki se pripravi preko centralne storitve za spletno prijavo in elektronski podpis s podatki o pooblastitelju in pooblaščencu, obsegu in času pooblastila. Pooblastilo podpiše pooblastitelj s kvalificiranim elektronskim podpisom.

(7) Pooblastilo v fizični obliki s podatki o pooblastitelju in pooblaščencu, obsegu in času pooblastila pred uradno osebo na upravni enoti pooblastitelj lastnoročno podpiše ali prizna podpis, ki je že na listini, za svoj podpis. Istovetnost predlagatelja listine ugotovi uradna oseba na podlagi veljavne javne listine, opremljene s fotografijo, ki jo je izdal državni organ, razen v primerih, ko je predlagatelj uradni osebi osebno znan. Nato pooblastilo uradna oseba skenira in ga s podatki vnese v centralno storitev za spletno prijavo in elektronski podpis.

**46. člen**

**(obdelava osebnih podatkov in povezovanje centralne storitve za spletno prijavo in elektronski podpis)**

(1) V okviru centralne storitve za spletno prijavo in elektronski podpis se za njeno uporabo iz prvih treh alinej prvega odstavka prejšnjega člena hranijo naslednji podatki:

- identifikator sredstva elektronske identifikacije;

- elektronski naslov posameznika, ki je storitev uporabil;

- EŠEI;

- davčna številka;

- identifikator uporabniškega računa posameznika, ki je storitev uporabil.

(2) Podatke iz prejšnjega odstavka se hrani še pet let po izvedeni zahtevi za izbris podatkov s strani posameznika, ki je storitev iz prejšnjega odstavka uporabil, ali po zadnji uporabi te storitve s strani posameznika.

(3) V okviru centralne storitve za spletno prijavo in elektronski podpis se za njeno uporabo iz četrte alineje prvega odstavka prejšnjega člena hrani pooblastilo in za potrebe preverjanja pooblaščanja obdelujejo naslednji podatki:

- osebno ime fizične osebe ali firma poslovnega subjekta pooblaščenca in pooblastitelja,

- EŠEI pooblaščenca in pooblastitelja,

- elektronski naslov pooblaščenca in pooblastitelja,

- čas veljavnosti pooblastila,

- identifikator pooblastila,

- obseg pooblastila,

- podpis pooblastitelja,

- datum smrti pooblastitelja.

(4) Centralna storitev za spletno prijavo in elektronski podpis v delu, ki omogoča ustvarjanje in hrambo pooblastil, ni uradna evidenca, v kateri organi preverjajo obstoj ali obseg pooblastila. Pooblastitelj ali pooblaščenec je dolžan zagotoviti, da organ, pred katerim se izvaja zastopanje, dobi pooblastilo iz centralne storitve za spletno prijavo in elektronski podpis in ne more zahtevati, da ga pridobi organ po uradni dolžnosti. Organ, ki vodi postopek, nima dostopa do podatkov iz prejšnjega odstavka.

(5) Pooblastilo in podatki iz tretjega odstavka tega člena se hranijo šest mesecev po posredovanju zahteve za preklic ali odpoved elektronskega pooblastila s strani pooblaščenca ali pooblastitelja in največ pet let po zadnji uporabi te storitve s strani pooblaščenca.

(6) Centralna storitev za spletno prijavo in elektronski podpis pri zagotavljanju storitev iz prvih treh alinej prvega odstavka prejšnjega člena obdeluje tudi druge podatke, kot so navedeni v prvem odstavku tega člena, in sicer za njihovo posredovanje ponudnikom elektronskih storitev, vendar izključno na zahtevo posameznika, ki storitev uporablja. Ti podatki se po njihovem posredovanju ponudnikom elektronskih storitev izbrišejo. Za te namene se centralna storitev za spletno prijavo in elektronski podpis povezuje:

- s centralnim registrom prebivalstva tako, da se na zahtevo posameznika, imetnika sredstva elektronske identifikacije, na podlagi davčne številke iz centralnega registra prebivalstva pridobijo podatki o osebnem imenu, EMŠO, rojstnem datumu, rojstnem kraju, državi rojstva, spolu, državljanstvu in stalnem prebivališču ali stalnem naslovu v tujini, začasnem prebivališču ali začasnem naslovu v tujini in naslovu za vročanje ter datumu smrti;

- s centralnim registrom prebivalstva tako, da se na zahtevo posameznika, ki prijavo izvaja na podlagi čezmejne avtentikacije prek spleta v skladu z Uredbo 910/2014/EU, na podlagi EMŠO iz centralnega registra prebivalstva pridobijo podatki o osebnem imenu in rojstnem datumu;

- z davčnim registrom tako, da se na zahtevo posameznika, ki prijavo izvaja na podlagi čezmejne avtentikacije prek spleta v skladu z Uredbo 910/2014/EU, na podlagi davčne številke, osebnega imena in rojstnega datuma iz davčnega registra pridobi podatek o ujemanju posredovanih podatkov z zapisom v davčnem registru;

- s poslovnim registrom tako, da se na zahtevo posameznika, imetnika sredstva elektronske identifikacije, na podlagi davčne številke iz poslovnega registra pridobi podatek o poslovnih subjektih, pri katerih nastopa v vlogi zakonitega zastopnika.

(7) Centralna storitev za spletno prijavo in elektronski podpis se pri zagotavljanju storitev iz četrte alineje prvega odstavka prejšnjega člena ob ustvarjanju pooblastila v elektronski obliki za preverjanje ustreznosti vnesenih podatkov na zahtevo pooblastitelja ali pooblaščenca povezuje s centralnim registrom prebivalstva oziroma s poslovnim registrom, in sicer tako, da centralna storitev za spletno prijavo in elektronski podpis:

- centralnemu registru prebivalstva posreduje osebno ime in davčno številko pooblaščenca ali pooblastitelja, ki je fizična oseba, centralni register prebivalstva pa posreduje podatek o ujemanju prejetih podatkov ter v primeru ujemanja podatkov tudi podatek o morebitnem datumu smrti pooblastitelja;

- poslovnemu registru posreduje firmo in davčno številko pooblaščenca ali pooblastitelja, ki je poslovni subjekt, poslovni register pa posreduje podatek o ujemanju prejetih podatkov.

**52. člen**

**(pristojnosti nadzornega organa za storitve zaupanja)**

Nadzorni organ za storitve zaupanja:

- preverja zagotavljanje storitev zaupanja po tem zakonu,

- je pristojen za izvajanje nadzornih nalog v skladu s 17. členom Uredbe 910/2014/EU.

**54. člen**

**(prekrški ponudnika storitev zaupanja)**

(1) Z globo od 5.000 do 30.000 eurov se za prekršek kaznuje pravna oseba, če:

1.ne izvaja ustreznih tehničnih in organizacijskih ukrepov za obvladovanje nevarnosti, povezanih z varnostjo storitev zaupanja, oziroma ti ukrepi ob upoštevanju najnovejših tehnoloških dosežkov ne zagotavljajo, da je raven varnosti sorazmerna s stopnjo nevarnosti (prvi odstavek 19. člena Uredbe 910/2014/EU);

2.ob vsaki kršitvi varnosti ali izgubi celovitosti, ki znatno vpliva na zagotovljeno storitev zaupanja ali osebne podatke, vsebovane v njej, v 24 urah po njeni ugotovitvi uradno ne obvesti nadzornega organa in po potrebi drugih pristojnih organov, fizičnih ter pravnih oseb (drugi odstavek 19. člena Uredbe 910/2014/EU);

3.začne zagotavljati kvalificirane storitve zaupanja, ne da bi bil njegov kvalificirani status naveden na zanesljivem seznamu (tretji odstavek 21. člena Uredbe 910/2014/EU);

4.uporablja znak zaupanja EU za kvalificirane storitve zaupanja v nasprotju s prvim odstavkom 23. člena Uredbe 910/2014/EU.

(2) Z globo od 3.000 do 30.000 eurov se za prekršek iz prejšnjega odstavka kaznuje samostojni podjetnik posameznik ali posameznik, ki samostojno opravlja dejavnost.

(3) Z globo od 3.000 do 15.000 eurov se za prekršek kaznuje pravna oseba, če kot ponudnik kvalificiranih storitev zaupanja:

1.ne zagotovi, da je na njegovem spletišču navedena povezava do ustreznega zanesljivega seznama (drugi odstavek 23. člena Uredbe 910/2014/EU);

2.ne preveri identitete in drugih posebnih lastnosti osebe, za katero izdaja kvalificirano potrdilo (prvi odstavek 24. člena Uredbe 910/2014/EU);

3.pri zagotavljanju kvalificiranih storitev zaupanja ne izpolnjuje zahtev iz drugega odstavka 24. člena Uredbe 910/2014/EU;

4.preklica ne zabeleži v svoji podatkovni zbirki potrdil ali ga ne objavi pravočasno (tretji odstavek 24. člena Uredbe 910/2014/EU);

5.ne prekliče kvalificiranih potrdil v primerih iz prvega odstavka 34. člena tega zakona;

6.ne prekliče kvalificiranih potrdil v primeru iz drugega odstavka 34. člena tega zakona;

7.izvede preklic v nasprotju s tretjim odstavkom 35. člena tega zakona;

8.nima določenega načina obveščanja iz tretjega odstavka 34. člena tega zakona;

9.ne zagotovi informacij o veljavnosti ali preklicu izdanih kvalificiranih potrdil (četrti odstavek 24. člena Uredbe 910/2014/EU);

10.izda kvalificirano potrdilo za elektronski podpis, ki ne izpolnjuje zahtev iz Priloge I Uredbe 910/2014/EU (prvi odstavek 28. člena Uredbe 910/2014/EU);

11.ponovno aktivira kvalificirana potrdila za elektronski podpis, potem ko so bila že preklicana (četrti odstavek 28. člena Uredbe 910/2014/EU);

12.pri začasni razveljavitvi kvalificiranega potrdila za elektronski podpis ne ukrepa v skladu z drugim, tretjim, četrtim ali petim odstavkom 36. člena tega zakona;

13.omogoči ustvarjanje kvalificiranega elektronskega podpisa z napravo, ki ne izpolnjuje zahtev iz Priloge II Uredbe 910/2014/EU (prvi odstavek 29. člena Uredbe 910/2014/EU);

14.zagotavlja potrjevanje veljavnosti kvalificiranih elektronskih podpisov, ne da bi izpolnjevali zahteve iz prvega odstavka 32. člena Uredbe 910/2014/EU;

15.zagotavlja kvalificirano storitev potrjevanja veljavnosti kvalificiranih elektronskih podpisov, ne da bi izpolnjeval zahteve iz prvega odstavka 33. člena Uredbe 910/2014/EU;

16.zagotavlja kvalificirano storitev hrambe kvalificiranih elektronskih podpisov, ne da bi izpolnjevala zahteve iz prvega odstavka 34. člena Uredbe 910/2014/EU;

17.izda kvalificirano potrdilo za elektronski žig, ki ne izpolnjuje zahtev iz Priloge III Uredbe 910/2014/EU (prvi odstavek 38. člena Uredbe 910/2014/EU);

18.ponovno aktivira kvalificirana potrdila za elektronski žig, potem ko so bila že preklicana (četrti odstavek 38. člena Uredbe 910/2014/EU);

19.omogoči ustvarjanje kvalificiranega elektronskega žiga z napravo, ki ne izpolnjuje zahtev iz Priloge II Uredbe 910/2014/EU (prvi odstavek 39. člena Uredbe 910/2014/EU);

20.zagotavlja potrjevanje veljavnosti in hrambo kvalificiranih elektronskih žigov, ne da bi izpolnjevala zahteve iz 40. člena Uredbe 910/2014/EU;

21.izda kvalificirani elektronski časovni žig v nasprotju z zahtevami iz 42. člena Uredbe 910/2014/EU;

22.zagotavlja kvalificirane storitve elektronske priporočene dostave v nasprotju z zahtevami iz 44. člena Uredbe 910/2014/EU;

23.izda kvalificirano potrdilo za avtentikacijo spletišč, ki ne izpolnjuje zahtev iz Priloge IV Uredbe 910/2014/EU (prvi odstavek 45. člena Uredbe 910/2014/EU);

24.ne hrani osebnih in drugih podatkov iz 27. člena tega zakona še deset let po prenehanju veljavnosti izdanega kvalificiranega potrdila ali deset let po koncu postopka, če se postopek ni končal z izdajo kvalificiranega potrdila.

(4) Z globo od 2.000 do 15.000 eurov se za prekršek iz prejšnjega odstavka kaznuje samostojni podjetnik posameznik ali posameznik, ki samostojno opravlja dejavnost.

(5) Z globo od 1.000 do 5.000 eurov se kaznuje odgovorna oseba pravne osebe, odgovorna oseba samostojnega podjetnika posameznika, odgovorna oseba posameznika, ki samostojno opravlja dejavnost, ali odgovorna oseba v državnem organu ali v samoupravni lokalni skupnosti, ki stori prekršek iz prvega ali tretjega odstavka tega člena.

(6) Z globo od 2.000 do 20.000 eurov se za prekršek kaznuje ponudnik storitev zaupanja ali kvalificiranih storitev zaupanja, ki kot pravna oseba, samostojni podjetnik posameznik ali posameznik, ki samostojno opravlja dejavnost, dejavnost še naprej opravlja, čeprav mu je nadzorni organ delno ali v celoti prepovedal opravljanje dejavnosti.

(7) Z globo od 1.000 do 5.000 eurov se kaznuje odgovorna oseba pravne osebe, odgovorna oseba samostojnega podjetnika posameznika, odgovorna oseba posameznika, ki samostojno opravlja dejavnost, ali odgovorna oseba v državnem organu ali v samoupravni lokalni skupnosti, ki stori prekršek iz prejšnjega odstavka.

**56. člen**

**(nezakonita uporaba sredstva elektronske identifikacije in nezakonita uporaba kvalificiranega potrdila)**

(1) Z globo od 1.000 do 4.000 eurov se kaznuje imetnik sredstva elektronske identifikacije, če sredstva elektronske identifikacije ne uporablja osebno in s skrbnostjo dobrega gospodarja (prvi odstavek 4. člena tega zakona).

(2) Z globo od 500 do 1.000 eurov se kaznuje imetnik kvalificiranega potrdila, če kvalificiranega potrdila in podatkov, ki so potrebni za njegovo uporabo, ne uporablja in hrani s skrbnostjo dobrega gospodarja ali gospodarstvenika (drugi odstavek 4. člena tega zakona).

**V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU**

Ker gre za manj zahtevne spremembe in dopolnitve zakona oziroma manj zahtevne uskladitve zakona s pravom Evropske unije, se predlaga obravnava predloga zakona po skrajšanem postopku. Spremembe, ki jih vsebuje predlog zakona, ne posegajo bistveno v materijo elektronske identifikacije in sredstva elektronske identifikacije, s katerimi se dokazuje ta elektronska identiteta ter v vzpostavljen sistem storitev zaupanja.

**VI. PRILOGE**

* Predlog sklepa Vlade Republike Slovenije;
* Osnutek Uredbe o spremembah in dopolnitvah Uredbe o določitvi sredstev elektronske identifikacije in uporabi centralne storitve za spletno prijavo in elektronski podpis;
* Ocena učinkov v zvezi z varstvom osebnih podatkov pri pripravi predloga ZEISZ-A;
* MSP test;
* Izjava o skladnosti.